Далвларга қайси бурж вакиллари мос келади? » Ўзбекистон янгиликлари – Zamin.uz\n[б]Аёл. [/б]Ҳаддан ташқари мағрур. Хиёнаткор эркаклар яхшиси ундан узоқроқ юргани маъқул. Кўпчилиги сирли ва чиройли. Дид билан кийинади. Келажакни олдиндан кўра билади.\n[б]Эркак.[/б] Муҳаббат билан кўп ҳам чиқишавермайди. У хиёнат қилмайди. У билан вақтингиз қизиқарли ўтади. Ўнта хотин билан ғийбатлашиб ҳам шунчалик мириқмайсиз.\n[б]ДАЛВ - ҚЎЙ: [/б]Бу иккаласи бир бири билан зекирмайди, лекин биронтаси ҳам ундан уcтунлик қилишларига йўл қўймайди. Муносабатларда кучли Қўй устун бўлади. Чиройли муносабатлар учун ва келажакда оила қуриш учун имконият бор.\n[б]ДАЛВ - БУЗОҚ:[/б] Унчалик тўғри келмайди бир бирига. Далвнинг кўп қилиқлари Бузоққа ёқмайди, Далвга эса Бузоқнинг зиқналиги ёқмайди. Кўп тортишувлар бўлади. Дунёқараши жуда фарқ қилади. Шунинг учун муносабатлари оғир бўлади. Оила қуриш ҳам яхши чиқмайди.\n[б]ДАЛВ - ЭГИЗАКЛАР:[/б] Бу иккаласи бир бирининг давомидек. Эгизакларга Далвнинг фаолияти ёқади. Далвга Эгизакларнинг характери ёқади. Бир бирини жуда яхши тушунади. Булар биргаликда ишлаши мумкин. Муносабатлари чиройли, яхши оила чиқади.\n[б]ДАЛВ - ҚИСҚИЧБАҚА:[/б] Вақт ўтгани сари Далвга Қисқичбақанинг характери ёқмай бошлайди. Қисқичбақа эса бундан хафа бўлиб, ўзини кераксиз деб ҳис қилади. Муносабатларда қийинчиликлар кўп. Агар оила қуришса муаммо кўп бўлади.\n[б]ДАЛВ - АРСЛОН:[/б] Далвнинг қилиқлари ва доимий таҳлил қилишлари Арслоннинг жиғига тегади. Арслон Далв ёнида ўзини ноқулай ва ишончсиз ҳис қилади. Булар ўртасида қисқа муносабат бўлиши мумкин, аммо кўнгилдагидек оила чиқмайди.\n[б]ДАЛВ - СУНБУЛА:[/б] Бу иккаласининг дунёқараши ва барча нарсаларга муносабати ўзгача бўлгани учун, бир бирини доимо хато тушуниб, бир бирини доимо айблайди. Муносабатлари узоққа бормайди ва оила қуриш жуда қийин бўлади.\n[б]ДАЛВ - ТАРОЗИ: [/б]Бу иккаласи бир бирига жуда мос. Характерлари жуда ўхшайди. Бир хил даражада жамоат ишларини ва саргузаштларни ёқтиради. Дўстлари кўп. Ўрталарида чиройли муҳаббат ҳамда дўстлик ўйғонади, шунингдек яхши оила қуришлари мумкин.\n[б]ДАЛВ - ЧАЁН: [/б]Далвнинг доимий кайфияти ўзгаришлари Чаённинг жиғига тегади. Чаён Далвдан устун бўлмоқчи бўлади, аммо Далв эркинликни хуш кўргани учун Чаёнга кўп қулоқ солмайди. Далв жуда ҳам хушчақчақ ва киришимли, Чаён эса аксинча. Ҳар бирининг йўли бошқа-бошқа. Булар бирга бўла олмайди.\n[б]ДАЛВ - ҚАВС: [/б]Мувозанатни ушлаб тура оладиган Далв муносабатларни сақлаб қолиши мумкин. Иккаласига ҳам саргузаштлар ёқади. Бир бирини рашк қилмайди ва бир бирига ишонади. Бири иккинчисидан устун бўлишга ҳаракат қилмайди. Яхши муносабатлар ўрнатишлари ва мустаҳкам оила қуришлари мумкин.\n[б]ДАЛВ - ТОҒ ЭЧКИСИ:[/б] Бошланган романтик муносабатлари аста-секин дўстликка айланади. Далвни кўпроқ романтика ўзига тортади. Тоғ эчкиси эса кўпроқ жиддий ва ўз ишига берилган. Муносабатлари яхши бошланади, аммо яхши оила бўлиши учун кўп ҳаракат қилишлари керак бўлади.\n[б]ДАЛВ - ДАЛВ: [/б]Ажойиб жуфтлик. Севги-муҳаббатда ва бошқа масалалар бўйича бир бирига жуда мос келади. Аммо бир бирини кучли сева олмайди, чунки бир бирини ички дунёсини жуда ҳам яхши билади. Жуфтликдан ташқари иккаласининг ҳам қизиқишлари ва дўстлари кўп. Лекин барибир яхши муносабатлар бўлиши мумкин. Бу иккаласи оила қуришса бўлади.\n[б]ДАЛВ - БАЛИҚ:[/б] Буларнинг севгиси аста-секин мелодрамага айланади. Балиқлар Далвга тобе бўлади ва доимо Далвдан севишини исботлаб беришини талаб қилади. Бундан Далв ўзини қопқонга тушгандек сезади. Иккаласининг мақсадлари бошқа-бошқа. Бошида муносабатлари яхшидек туюлади, аммо ҳеч қаерга олиб келмайди.\n14:02 Дунёдаги энг зўр метео хизмат қаерда?\n13:37 Автобусда ёниб кетганларнинг ўлими бўйича тиббий экспертиза хулосаси берилди\n13:33 «Сен менинг ҳаммадан яширган сирим!»\n13:25 Ўзбекистонлик ижтимоий тармоқ фойдаланувчилари фожиа қурбонларига ҳамдардлик акциясини бошлашди\n13:15 Туркманистон Президенти ҳарбий вертолётни синовдан ўтказди (фото)\n13:03 Кун давомида кулги Сизга ошно бўлсин...\n12:31 Пишлоқ юрак-томир касалликларининг ривожланиш хавфини камайтиради\n12:23 Амир Темур 35 метрли мактубни кимга ёзган эди?\n16:37 Ўзбекистонда идеал оила бўлиш учун неча фарзанд бўлиши керак?


Назарбоев нималар билан банд эканини айтди | Qalampir.uz\nНазарбоев нималар билан банд эканини айтди\nОлам\t30 Май 17:47 9351\nҚозоғистоннинг Биринчи Президенти – Элбоши Нурсултон Назарбоев давлат раҳбари лавозимини тарк этгач, глобал ядро хавфсизлиги масалалари устида ишламоқда, бир қанча давлатлар раҳбарлари билан алоқада бўлиб, ўз ҳаёти ва фаолияти хотиралари устида ишламоқда. Бу ҳақда у қозоғистонлик сиёсатшунос Данияр Ашимбаев билан суҳбатда маълум қилди.\n“Мен глобал ядровий хавфсизлик масалаларига вақт ажратишда давом этаман. Ядровий арсеналдан воз кечганимиздан кейин Қозоғистон ядровий қуролсизланиш бўйича етакчи сифатида тан олинди. Бундан ташқари, мен ҳаёт ва фаолиятим ҳақидаги хотиралар устида ишлаяпман”, деган у.\nНазарбоевнинг сўзларига кўра, 2019 йилда истеъфога чиққанидан сўнг собиқ Президент билан ишлаган кўплаб давлатлар раҳбарлари у билан боғланиб, ўз мамлакатларига ташриф буюришни таклиф қилган.\n“Уларнинг барчасидан миннатдорман. Айримлари билан алоқадаман. Бевосита менинг иштироким билан тузилган Евроосиё иқтисодий иттифоқи, Туркий давлатлар ташкилоти мени ушбу ташкилотларнинг фахрий раислигига сайлади. Менинг жамғармам ҳам эътибор талаб қилади”, дея қўшимча қилган у.\nСобиқ Президентнинг фикрича, сиёсатчи истеъфога чиққанидан кейин унинг нима қилиши муҳим эмас.\n“Сиёсатчилар келади-кетади, лекин халқ ва мамлакат қолади. Энг муҳими, мамлакатимиз бундан кейин қандай тараққий этади ва бизни қандай ўзгаришлар кутмоқда. Бугун менинг фикрим, тилакларим ва дуоларим Қозоғистон фаровонлиги, барқарорлиги ва гуллаб-яшнаши ҳақида. Авлодларимиз биздан кўра кўпроқ иш қилсин. Уларга бу борада чин дилдан муваффақиятлар тилайман”, деб сўзини якунлаган у.\nМаълумот ўрнида, Қозоғистонни қарийб 30 йил бошқарган Назарбоев 2019 йилнинг 20 мартида президентликдан кетган.\n29 Июнь 00:26 68558\n28 Июнь 17:57 43785\n28 Июнь 18:21 39981\n28 Июнь 20:16 38510\n29 Июнь 08:19 38159


Samsung ҳарбийлар учун Galaxy S20 Tactical Edition смартфонини тақдим этди - Daryo\n12:17, 22.05.2020 26158\nSamsung ҳарбийлар учун Galaxy S20 Tactical Edition смартфонини тақдим этди\nSamsung компанияси ўзининг янги флагмани асосида ҳарбийлар учун яратилган мустаҳкам корпус ва функцияларга эга версиясини тақдим этди, деб хабар беради Hi-Tech.Mail.ru.\nҲарбийларга мўлжалланган Galaxy S20 оддий флагман версияси базасида яратилган — у Snapdragon 865 процессори ва 12 гигабайт тезкор хотира ёрдамида ишлайди. Смартфон 6,2 дюймли АМOLED дисплей ва 4000 мА/соат аккумулятор сиғимига эга, камералар ҳам худди оргиналидагидек. Қолган жиҳатлари билан мазкур смартфон мутлақо янги ҳисобланади. У турли зарбалар, сув, кучли вибрация, кескин ўзгарувчан ҳаво ҳарорати ва бошқа шароитларга бардошли.\nSamsung’нинг маълум қилишича, Galaxy S20 Tactical Edition ҳарбийларга мўлжалланган махсус ва махфий дастурлар билан ҳам ишлай олади. Шунингдек, у тактик радиостанция алоқаси каби махсус армия аксессуарларига ҳам уланиши мумкин. Galaxy S20 Tactical Edition’га қўшимча учта тугма жойлаштирилган бўлиб, бу танланган иловаларни тезда ишга туширишга ёрдам беради.\nШунингдек, смартфон бир неча махсус режимларда ҳам ишлай олади. Масалан, у ўз хўжайини тунги кўриш мосламасини ёқса, дисплейини автоматик тарзда ўчиради. Яна яширин режим ҳам мавжуд бўлиб, кузатувлардан ҳимояланиш ва барча алоқа модуллари — мобил, Wi-Fi ва Bluetooth’ларни ўчиришга қодир.\nSamsung’нинг таъкидлашича, мазкур смартфон икки поғонали шифрлаш стандартлари билан ҳимояланган. Бу эса уни оддий харидорлар сотиб ололмаслигини билдиради — смартфон 2020 йилнинг учинчи чорагида компаниянинг маълум ҳамкорлари учун сотувга чиқади.\nҲарбийларга мўлжалланган смартфоннинг нархи ҳам ҳозирча маълум эмас. Оддий Galaxy S20 нархи 770 долларни ташкил этади.\n11:32 Бугун 948\n11:26 Бугун 787\n11:11 Бугун 1435\n10:50 Бугун 4738\n10:56, 30.05.2020 176128\n22:09, 29.05.2020 145622\n09:35, 30.05.2020 141617\n09:33, 29.05.2020 123203


Немисча фермерликка ўтамиз – Yoshlar ovozi\nНемисча фермерликка ўтамиз\nЎзбекистон ёшлар иттифоқи делегацияси ўтган йили Германияга ташрифи давомида Иқтисодий ҳамкорлик ва ривожланиш федерал вазирлиги билан бир қанча истиқболли лойиҳалар юзасидан музокара олиб борганди.\nЭришилган келишув доирасида яқинда Германиянинг Халқаро ҳамкорлик бўйича жамғарма кассалари фонди вакили Улрих Киентз Ўзбекистонга келди. У Ёшлар иттифоқи қошидаги Ёш фермерлар кенгаши ҳамда юртимиздаги тижорат банклари вакиллари билан учрашди.\nМулоқот чоғида Германиянинг қишлоқ хўжалиги соҳасидаги тажрибасини ўрганиш мақсадга мувофиқлиги таъкидланди. Шу аснода яқин истиқболда немис мутахассислари томонидан Тошкентда 25 нафар мураббий мультипликатор тайёрланади. Улар эса, ўз навбатида, ёш фермерларимизга банк билан мулоқот қилиш усулларини ўргатиши керак. Лойиҳа доирасида ўқитувчи мультипликаторлар сафини уч минг нафаргача кенгайтириш кўзда тутилган.\n— Ҳозирда тадбиркорлик ёки фермерлик фаолиятини бошлашни мақсад қилган ёшларнинг\n90 фоизи имтиёзли кредит олишни истайди, — дейди Ўзбекистон ёш фермерлари кенгаши бўлими мудири Зуҳриддин Абдусатто-\nров. — Банклар бундай кредитларни ажратиш учун етарли маблағга эга. Фақат йигит-қизларимизнинг билим даражаси ҳозирча етарли эмас. Бу борада бизга германиялик ҳамкорлар яқиндан ёрдам беради, деган умиддаман.\nЎЗБЕКИСТОН ЁШЛАРИ УМУМЖАҲОН АССОЦИАЦИЯСИ ВАКОЛАТХОНАСИ ОЧИЛДИ\nУчқудуқ туманида кечки дам олиш маскани очилди.\n← Мактабларимизда “Kundalik” жорий қилинади\nРентгендан ҳам афзал →


Санкт-Петербургдаги рейд давомида, ОАВ хабарларига кўра, Марказий Осиёдан юзлаб мигрантлар қўга олинган\nТОШКЕНТ, 19 окт — Sputnik. Санкт-Петербургда оммавий рейдлар ўтказилди, деб хабар бермоқда Sputnik Тожикистон нашри.\nҲуқуқни муҳофаза қилувчи органлар текширув давомида мигрантлар тўпланадиган 15га яқин жойларда бўлишган, шу жумладан, "Народный" универсамида, Сенной ва Апраксин бозорларида.\nМосквада мигрантлар иштирокида содир бўлган оммавий муштлашувда бир киши ҳалок бўлди\nОперацияга жами икки юзга яқин ИИВ ва Росгвардия ходимлари жалб этилган.\nРегионал ОАВ хабарларига кўра, рейд давомида юзлаб чет элликлар қўлга олинган. Уларнинг бир қисми Россияда ноқонуний бўлиб турган, яна бир қисмининг ҳужжатлар ва прописка масалалаларида муаммолари бўлган, яна бир қисми тергов тадбирлари учун қўлга олинган.\nҲуқуқни муҳофаза қилиш органлари шаҳарда юз берган ва икки нафар тожикистонлик мигрант жароҳатланган қуролли можарога шу тариқа муносабат билдирмоқда.\nЎтказилган тезкор тадбирлар давомида можаронинг 12 иштирокчиси қўлга олинган, терговчилар яна 40 нафар кишини қидирмоқда.\nЭслатиб ўтамиз, 14 октябрь куни Апраксин бозорига яқин уйлардан бирида оммавий муштлашув юз берган: гувоҳлар полицияга можаро иштирокчилари қуролланганлиги ҳақида хабар беришган, ҳатто ўқ овозлари эшитилган.\nДастлабки версияга кўра, Тожикистон ва Ўзбекистондан келган мигрантлар диаспораси ўртасида маиший сабаблар туфайли жанжал рўй берган.\nҲодисадан сўнг, ҳуқуқ-тартибот органлари мигрантлар яшайдиган қатор манзиллар бўйлаб қидирув ишларини ўтказганлар.


2012 йили Испания Суперкубогининг жавоб ўйини «Сантяго Бернабеу»да бўлиб ўтган эди. Ўшанда Криштиану «Барселона» дарвозасига ғалаба келтирувчи голни урган. Ўшанда «Реал» 2:1 ҳисобида ғолиб бўлди ҳамда икки ўйин натижаси билан кубок соҳибига айланган эди. Бундан ташқари, Роналду Иван Саморано рекордини такрорлади, яъни «Эл Классико» - «Реал» ва «Барселона» ўйинларининг бештасида кетма-кет гол урган. Бундан сўнгги «Эл Классико»да Криштиану Роналду каталонияликлар жамоасига иккита гол уриб, «Барселона» жамоаси билан бўлиб ўтган олтита ўйиннинг барчасида гол урган футболчи бўлиб тарихнинг зар варақларига ўз исмини муҳрлади.\n2013 йили 27 феврал куни Роналду «Барселона» жамоасига иккита гол урди, бу ўйин 3:1 ҳисоби билан «Реал» ғалабаси билан якунланди. Роналду «Камп Ноу»да бўлиб ўтган олтита ўйиннинг ҳаммасида гол урган ягона футболчига айланди.\n2016 йили 2 апрел куни Криштиану Роналду Испания чемпионатида «Барселона» меҳмони бўла туриб, ғалабали гол соҳибига айланди (1:2).\n« Чемпион жазоланди\tМоуринё 8 ўйинчи билан хайрлашмоқчи »


Сиз шу ердасиз: Бош саҳифа 2016 йил 2016 йил 3-сон Уч сабоқ\nБир киши ҳикоя қилади: «Умримда ҳеч унутмайдиган сабоқларни асло кутмаган пайтларимда олдим. Илк дарсни овчи берди. Ўрмонда кетаётиб адашиб қолдим. Бир одамни учратдим, менга жой беришини сўрадим. У эса овчи экани ва кулбасидаги ночор шароитга кўнсам, қолишим мумкинлигини айтди. Шу бўйи бир ой қолиб кетдим. Мезбон ҳар куни эрталаб бир пайтда чиқиб кетарди. Қайтганида: “Ишларинг қалай бўлди?” деб сўрардим. У эса: “Бугун овим юрмади, аммо эртага яна уриниб кўраман. Яхши бўлишига ишонаман”, дерди. Умидсизликка тушмасди. Шу ҳолати билан менга: “Бугун бўлмаса, эртага албатта мақсадимга эришаман”, дея ўйлашни ва шунга кўра ҳаракат қилишни ўргатди.\nИккинчи ўқитувчим... балки сизга эриш туюлар – бир ит бўлди. Сув бўйида сайр қилиб юргандим. Чанқоғини қондириш учун келган итни кўрдим. Ўз аксини кўриб қўрқиб қочди. Бироқ ташналик зўр келди чоғи, ортига қайтди. Қўрқувини енгиш учун ўзини сувга отди. Тўйгунича ичди. Кучукдан ўрганганим шу бўлди – қўрқувларга енгилиб, ортга қайтма, қўрқувнинг устига бостириб бор!..\nУчинчи сабоқни бир ёш бола ўргатди. Қўлида ёниб турган шам кўтариб борарди. “Нур, олов қаердан пайдо бўлганини биласанми?” деб сўрадим. У шамни ўчирди, кейин: “Мана, энди ҳеч қандай шуъла йўқ. Сиз айтинг-чи, нур қаерга кетди?” деди. Боланинг қўлидаги шамга боққанча, бир сўз деёлмай қолдим. Ундан ўрганганим: одам ўзини ҳаммадан ақлли ҳисобламаслиги керак экан».\n2017 йил 8 июлда эълон қилинган 331 марта кўрилган


Қазилавериб тагидан сув чиқиб кетган Қорақалпоғистондаги тоғларни биласизми?\nҚорақалпоғистоннинг Aмударё туманида Жумуртов саноат шаҳарчаси бор. Унда 30га яқин тош ишлаб чиқариш заводлари фаолият олиб бормоқда. Жумуртовдан Собиқ иттифоқ давридан бери қурилиш учун тош қазиб олинади. Сифат даражаси бўйича Ўзбекистонда етакчи ўринларда турувчи Жумуртов тошига бутун Қорақалпоғистон Республикаси ва Хоразм вилоятида жуда талаб юқори. СССР даврида темир йўл орқали қўшни Туркманистонга ҳам тош сотилган.\nҲозирги кунда Журмуртов тоғлар тизимининг 40 фоизигина қолган. Aниқроқ айтадиган бўлсак, маҳаллий аҳоли саёҳат ва зиёрат учун чиқадиган 3 та тоғ қолган. Уларнинг бири, «Муҳаббат чўққиси»дан ҳам тош олина бошланди. Баъзи тоғлардан шу даражада тош олинганки, тоғ бутунлай йўқолиб пастга 500-800 метр кириб кетган. Унинг энг чуқур жойидан ҳатто сув чиқишни бошлади. Шунга қарамасдан тоғларни кавлаш тўхтамаяпти.\nМаҳаллий аҳоли сўзларига кўра, Жумуртовдаги тош ишлаб чиқариш корхоналарининг давлатга тегишлиси қолмаган. Барчаси хусусий тадбиркорлар қўлига ўтган. Aҳоли чанг ва тоғ портлашидан азият чекмоқда. Баъзи портлашларда хонадонларнинг деразалари синиб кетиши айтилмоқда.\nҚўшимча қилинишича, Жумуртовдаги тош ишлаб чиқариш корхоналарининг ҳеч бири экологик талаб меъёрлари асосида ишламаяпти.\nKun.uz жараёнларни кузатиб боради ва бу мавзуга яна қайтади.\nМиллий комиссия Қорақалпоғистон тарихий ёдгорликларини ЮНEСКО рўйхатига киритиш бўйича иш бошлади\nҚорақалпоғистонда минерал ресурсларни қайта ишлаш бўйича хомашё базаси кенгайтирилади - Ҳукумат қарори


Олий лига клубларининг ижтимоий тармоқдаги саҳифалари ҳақида / CHAMPIONAT.asia\nОлий лига клубларининг ижтимоий тармоқдаги саҳифалари ҳақида\n30 мар 17:17\nҲозирги замонда ижтимоий тармоқларнинг тезкорлиги ва қулайлиги ҳар бир соҳада жуда ас қотмоқда. Хусусан футбол жамоатчилиги учун ҳам.\nАйни пайтда жуда кўплаб футбол клубларининг "Twitter" ва "Instagram"да ўз саҳифалари мавжуд ва клуб матбуот котиблари ўша саҳифалар орқали клуб мухлисларига керакли хабарлар ва фотоларни тақдим этишмоқда. Ўзбек клублари ичида ҳам бундай ишга қўл ўрган матбуот хизмати вакиллари бор.\nЎзбек клублари ичида твиттер сайтида биринчилардан бўлиб саҳифасини очган клуб бу Қаршининг "Насаф" жамоаси бўлади. Улар ўз саҳифаларини 2010 йил, 25 февраль куни очишган. Клуб ҳақидаги маълумотлар ва ўйинлардан репортажлар эса 2012 йилги мавсумдан бошлаб бериб келинади. Самарқанднинг "Динамо" клуби расмий саҳифаси 2012 йил, 18 январь куни ташкил этилган. "Динамо"нинг твиттердаги саҳифаси ҳам фаоллик билан олиб борилади. Тошкентнинг "Локомотив" жамоаси эса твиттердаги саҳифасини 2012 йил, 12 март куни ишга туширишган. Бу борада "темирйўлчи"лар учинчи бўлишган. Ушбу клуб матбуот хизмати вакиллари твиттердаги саҳифасини фаол юритади. Жамоа ҳақидаги тезкор хабарлар ва ўйинлардан онлайн репортажлар асосан ушбу саҳифа орқали ёритиб борилади. "Пахтакор" клубининг твиттердаги расмий саҳифаси Ўзбекистонда тўртинчи бўлиб очилган. "Шерлар" 2012 йил, 11 октябрь кундан бошлаб ўз хабарларини твиттерда бера бошлашган.\n"Бунёдкор" клубининг саҳифаси 2012 йил, 18 октябрь куни ташкил этилган. Клуб матбуот хизмати ушбу саҳифада қайноқ хабарларини бериб боришади. Санаб ўтилган клублар матбуот хизмати вакиллари айни пайтда энг фаоллардан ҳисобланишади. Клуб ҳақидаги барча қайноқ хабарлар билан мухлисларни бохабар этиб келишмоқда.\nШунингдек яна "Сўғдиёна", "Машъал", "Нефтчи" ва "Навбаҳор" жамоаларини ҳам твиттерда ўз аккаунтлари бор.\n"Instagram"да "Локомотив" жамоаси биринчилардан бўлиб ўз саҳифасига эга бўлган. "Бунёдкор" ҳам ўтган мавсумдан бошлаб клуб фотоларини "Инстаграм" орқали ҳам мухлисларга етказиб бермоқда. "Насаф" клуби эса ушбу мавсумдан бошлаб "Инстаграм"да ҳам ўз саҳифасини очишга эришди.\nОлий лига жамоаларининг "Twitter"даги саҳифалари:\n"Пахтакор" клубининг "Twitter" саҳифаси - @fc_pakhtakor\n"Бунёдкор" клубининг "Twitter" саҳифаси - @fcbunyodkorcom\n"Нефтчи" клубининг "Twitter" саҳифаси - @fcneftchiuz\n"Насаф" клубининг "Twitter" саҳифаси - @fcnasaf\n"Локомотив" клубининг "Twitter" саҳифаси - @LokomotivUzb\n"Динамо" клубининг "Twitter" саҳифаси - @samdinamo\n"Машъал" клубининг "Twitter" саҳифаси - @fcmashal_uz\n"Навбаҳор" клубининг "Twitter" саҳифаси - @pfcnavbahor\n"Сўғдиёна" клубининг "Twitter" саҳифаси - @FCSogdiana\n"Локомотив" - @LOKOMOTIV_UZB\n"Бунёдкор" - @FCBUNYODKORCOM\n"Насаф" - @fcnasaf "Пахтакор" - @PAKHTAKOR_FC\nҚолган клубларнинг матбуот хизмати вакиллари ушбу ишга қўл уришса яхши бўлар эди. Ҳозирги пайтда бу нафақат тезкорлиги, балки жуда қулайлиги билан ажралиб туради.


Бўғимларга фойдали бешта маҳсулот\nЕвропа ортопедия ассоциацияси мутахассислари ёз мавсумида бўғимлар учун фойдали бешта маҳсулотни истеъмол қилишни тавсия этади.\n1. Чучук қалампир. Унинг таркибида тоғай (кемирчак)ни озиқлантирувчи майда томирлар фаоллигини оширадиган аскорбин ва бошқа кислоталар жуда кўп.\n2. Янги саримсоқ ва ёввойи саримсоқпиёз – яллиғланишни бартараф этадиган фитонцидларга бой.\n3. Исмалоқ ва петрушка таркибидаги К дармондориси – тўқима ва хужайралар янгиланишига ёрдам беради.\n4. Олча – таркибидаги фаол моддалар организмдан тузларни чиқариб юборишга ёрдам беради. Подаградан азият чекувчилар кунига бир сиқим янги олча истеъмол қилиб юришлари керак.\n5. Ёш эчки сутидан тайёрланган пишлоқ ва творог. Ёзда офтобда кўп юрилгани боис, бу маҳсулотлардаги кальций организмга яхши сингади. Эчки ва сигирлар ёзда қуруқ беда эмас, балки энди ўсиб чиққан ўтлар билан озиқлангани сабабли, уларнинг сутида дармондори ва фойдали аминокислоталар кўп бўлади.\nРевматолог шифокор В. Лялинанинг ёзишича, сарсабил, ошқовоқ, ҳатто, авакадо (ўртача катталикда, ҳафтасига бир дона) ҳам бўғимларга яхши таъсир кўрсатади. Уларда тоғай ҳужайралари эгилувчанлигини таъминлайдиган моддалар, магний ва В гуруҳидаги дармондорилар кўп. Шунингдек, кунжут, ошқовоқ, писта ёғлари ҳам фойдали.\nШунга қарамай, помидор ва барча итузумдошлар, қизил гўшт (мол гўшти, айниқса, қовурилган ва қоқлангани), консервалар истеъмол қилинганда бўғимлар оғрийди. Суяк мўртланиб, тоғайларда емирилиш белгилари пайдо бўлганда организмда бириктирувчи моддаларга эҳтиёж ошади. Шунинг учун тез-тез холодец, товуқ ва балиқдан сардаклар тайёрлаб, истеъмол қилиш зарур. Бундай бириктирувчи таомлар кўпгина дори маҳсулотларидан кўра самарали.\nОғриган бўғимларни қиздириш мумкин эмас, агар уларда яллиғланиш бўлса, оғриқ кучаяди. Вена томири ёки бўғимларда бирор муаммо бўлса, қорайиш, тўғри тушадиган офтоб нурида бир йўла беш дақиқадан ортиқ туриш мумкин эмас. Бунда сузиш, сувга денгиз тузи қўшиб ванна олиш, ултратовуш, фонофорез, радонли ванна каби муолажалар фойдали.\n2018-07-24, 10:22 375


Қорақалпоғистонда XII аср ёдгорлиги йўқ қилинди (фото)\nҚорақалпоғистонда XII аср ёдгорлиги йўқ қилинди...\n30.10.2018 17:08 0 3449\nҚорақалпоғистон ўлкаси ўрта асрларга мансуб ноёб ёдгорлигидан маҳрум бўлди. XII асрда қурилган Шамунаби мақбараси реставрация ниқоби остида мутлақ бузиб ташланиб ўрнига янги бино қурилди, деб хабар қилмоқда «Nuz.uz» нашри.\nЎзбекистон пойтахти ва йирик шаҳарларидан анча узоқда жойлашган Қорақалпоғистон тарихий ёдгорликларга жуда бой: қадимий масжид, мақбаралар, қалъа ва қўрғонлар.\nЁдгорликларнинг аксарияти асрлар давомида очиқ осмон остида, ёз жазирамаси ва қиш қаҳратони ҳамда ёғингарчиликларга дош бериб келган бўлсада, айрим инсонлар шафқатсизлиги олдида ожиз қолмоқда.\nМуҳим маданий ва тарихий аҳамиятга эга бўлган ёдгорликлар қўпол ва ўзбошимчалик билан қилинган таъмирлаш ва реставрация оқибатида ўз қийматини йўқотмоқда. Тарихий обидалар бутунлай янги бинога айланмоқда.\nАфсуски ана шундай воқеалардан бири XII асрда қурилган Шамунаби мақбарасида ҳам содир бўлди. Қорақалпоғистонлик тарих фанлари номзоди, профессионал гид Октябр Доспановнинг сўзларига кўра, шу йил ёзда қадимий ёдгорлик бутунлай йўқ қилинган ва унинг ўрнида... янги бино қурилган.\n«Бу XII асрга тааллуқли ажойиб мавзолей эди. Археологлар томонидан у 1964 йилда Нукус яқинидаги Миздахан мақбарасини қазиш ишлари вақтида топилган эди. Бетакрор шаклга эга бу бинонинг етти қуббаси ва уларда ўрнатилган етти дарчаси бўлиб, уларнинг барчаси Макка томонига қаратилган эди. Мақбаранинг ичидаги қабрлар оссуарийга, кириш дарвозаси эса ўтов эшигига ўхшар эди. Ушбу ёдгорликда тўрт буюк маданият ва тўрт динга хос бўлган белгилар ажойиб тарзда мужассамлашган эди: насронийлик, ислом, буддизм ва зороастризм. Бу авлодлар учун асрлар узра қолдирилган ажойиб фалсафа ва тоқатлилик рамзи эди», — дейди Доспанов.\nШамунаби мақбараси («реставрация»дан олдин). Юқоридаги асосий суратда унинг янгиланган кўриниши.\nОлдин ушбу мақбарага туристларни олиб келганимда улар қойил қолиб таҳсинлар айтар эди. Энди бўлса унинг ўрнида оддий янги қурилган ғишт бино турибди, холос. Унда ҳеч қандай тарих ҳам, сир-асрор ва афсона ҳам йўқ. Энди ҳамкасабаларим бу ерга сайёҳларни олиб келишга уялади.\nЁдгорликни қайта қуриш ишлари бир йил олдин бошланган эди. Одамлар ҳеч қандай реставрация бўлмаслигини тушуниб, мавзолей бузилишига қаршилик кўрсатмоқчи бўлганда – бизга бир талай қоғозларни кўрсатишди. Ушбу рухсатномалар Маданият вазирлиги томонидан берилган эди.\nМаҳаллий аҳоли гувоҳлигига кўра, Шамунаби мақбараси бузилмасдан олдин жуда яхши ҳолатда бўлган. Фақат қуббаларнинг баъзилари таъмирталаб эди. Ёдгорлик пишиқ ғиштдан қурилгани сабабли яна минг йил туриши мумкин бўлган.\nОктябр Доспановнинг сўзларига кўра, Қорақалпоғистонда яна бир неча ёдгорликлар ана шундай услубда «қайта таъмирланган».\nҚуйидаги фотосуратларда унинг реставрациядан олдинги ва кейинги ҳолатини кўришингиз мумкин.\n«Реставрация»дан олдинги Қизилқалъа.\n«Реставрация»дан кейинги Қизилқалъа.\nМухбирнинг энди сайёҳларга ушбу жойлар ҳақида нима айтиб бераётгани ҳақидаги саволга, Доспанов унинг баъзи ҳамкасабалари янги «ёдгорликлар»ни ўз дастурларидан чиқариб ташлаганларини айтиб берди. Унинг ўзи бўлса, атайлаб чиқармаганини ва сайёҳларга бу ерда олдин қандай ёдгорлик бўлганини ва кейин нима бўлганини айтиб бераётганини хабар қилди. Доспанов айтишига қараганда, сайёҳлар бундан таажубга тушмоқда.\nХўш бунда ким айбдор? Ёдгорликлар ер билан яксон қилинганидан сўнг нима қилиш мумкин? Фақат айбдорларни жазолаш, қолганларини сақлаб қолишга эътибор бериш...\nИккинчи томондан Ўзбекистонда ҳозир тажрибали реставраторлар ҳам қолмади. Масалан, Шамунаби ёдгорлигини кеча архитектура олийгоҳини битирган бола ва қурувчилар бригадаси бажарган эди.\nАчинарлиси шундаки, биз ўнг қўлимиз билан катта-катта дам олиш масканлари ва меҳмонхоналар қуриб, визаларни бекор қилиб туристларни жалб этишга ҳаракат қилаётган бир вақтда, чап қўлимиз билан, реставрация ниқоби остида, тарихий ёдгорликларни ер билан яксон қилмоқдамиз. Худо кўрсатмасин, ушбу қўл эртага Регистон, Арк ёки Тупроққалъага етиб борса-чи ?\nҚорақалпоғистон Шамунаби мақбараси Қизилқалъа\nЖамият 18/07, 12:58\nТахиатош ИЭСда йирик авария — Хоразм ва Қорақалпоғистоннинг баъзи туманлари светсиз қолди\nЖамият 16/07, 18:40\nҚорақалпоғистонда оналар ўлими кўпайган. Бир қатор шифокорларга чора кўрилди\nЖамият 11/07, 19:36\n#АҚШ - 1160\n#жазирама - 20\n#Instagram - 82\n#Хитой - 553\n#ЙТҲ - 257\n#об-ҳаво - 304\n#Шавкат Мирзиёев - 1301


ФИФА йилнинг энг чиройли голига даъвогарлар рўйхатини эълон қилди\nФИФА йилнинг энг чиройли голи номига даъвогарлар рўйхатини эълон қилди.\nФренц Пушкаш номидаги совринга даъвогарлар билан танишинг: Матеус Кунья («РБ Лейпциг»), Златан Ибрагимович («Лос-Анжелес Гэлакси»), Лионель Месси («Барселона»), Хуан Кинтеро («Ривер Плейт»), Фабио Куальярелла («Сампдория»), Эндрос Таунсенд («Кристал Пэлас»), Даниэль Жори («Дебрецен»), Билли Симпсон («Клифтонвилл Лэдис»), Эми Родригес («Юта Роялз»), Ажара Нчут (Камерун термаси).\nФИФА расмий сайтида мухлислар ўртасида овоз бериш жараёни бошланди. У 1 сентябрга қадар давом этади. Улардан учтаси финал босқичига етиб боради, энг чиройли голни ФИФА афсоналаридан иборат махсус комиссия аниқлаб беради.\nГоллар видеосини мазкур ҳавола орқали томоша қилишингиз мумкин.\nThe Best соврини Йилнинг энг яхшилари\nРасман! Анчелотти "Эвертон" бош мураббийи этиб тайинланди\n"Сурхон" ўз майдонида "Машъал" билан 2:2 ҳисобидаги дурангга имзо чекди\nОАВ вакиллари диққатига! Ўзбекистон терма жамоаси Тошкент шаҳрида ўқув-машғулот йиғини ташкил этади


Мақола кўрилди: 137\nМуаллиф: Ҳусан Бекқулов - ЎМИ Самарқанд вилоят вакиллигининг Ҳаж ва Умра масалалари бўйича мутахассиси\nВазирлар Маҳкамасининг 2017 йил 7 июндаги 364-сон Қарори билан “Ҳаж” ва “Умра” тадбирларини ташкил этиш ва ўтказиш тартиби тўғрисидаги низом тасдиқланган эди. Унга кўра, “Ҳаж” тадбири Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита ва Саудия Арабистони Подшоҳлиги Ҳаж вазирлиги ўртасида ҳар йили имзоланадиган шартнома асосида амалга оширилади. “Умра” тадбири эса Ўзбекистон мусулмонлари идораси ва унинг Саудия Арабистонидаги ҳамкор ташкилоти ўртасида ҳар йили имзоланадиган шартномага мувофиқ амалга оширилади.\nЗиёратга бориш учун ариза берувчи доимий яшаш жойидаги фуқароларнинг ўзини ўзи бошқариш органига ариза ҳамда паспорти нусхасини тақдим этиши лозим. Фуқароларнинг аризалари фуқароларнинг ўзини ўзи бошқариш органлари томонидан йил давомида қабул қилиниб, навбатга қўйиб борилади. Зиёратга борадиган фуқароларни рўйхатга олиш учун фуқароларнинг ўзини ўзи бошқариш органлари махсус журналларни юритади.\nЗиёрат билан боғлиқ барча шарт-шароитлар (зиёрат тўловлари, шартлари ва муддати) ҳақида зиёратчиларга “Ҳаж” тадбири бошланишидан камида 1 ой, “Умра” тадбири бошланишидан камида 14 кун олдин маълум қилинади.\n“Ҳаж”га боришга навбатга қўйиладиган номзодлар қуйидаги талабларга жавоб бериши лозим:\nномзод моддий ва жисмоний жиҳатдан “Ҳаж” тадбирига қодир бўлиши;\n“Ҳаж” амалларини тўғри ва тўла-тўкис адо этиши учун етарли диний билимга эга бўлиши;\nномзод маънавияти, маърифати ва одоб-ахлоқи билан маҳаллада обрў-эътиборга эга бўлиши;\nоиласидаги муҳитнинг соғломлиги ва фарзандларининг ижобий тавсифланиши, маҳалла фуқаролар йиғинидаги ижтимоий-маънавий муҳитни яхшилашда ибрат бўла олиши;\nйўлдан адашганларни соғлом турмуш тарзига қайтариш, уларнинг ижтимоий мослашувига ёрдам бериши, маҳалла фуқаролар йиғинида ўтказиладиган хайрия тадбирларида иштирок этиши.\nЗиёратчилар рўйхатини шакллантиришда қуйидаги қўшимча шартлар инобатга олинади:\nзиёратга бормоқчи бўлган фуқаролар вояга етган бўлиши;\nзиёратга 45 ёшгача бўлган аёллар учун маҳрамининг ҳам бирга бориши ҳамда маҳрам эканлигини тасдиқловчи ҳужжат (паспорт, туғилганлик ҳақида гувоҳнома ва никоҳ тузилганлиги ҳақида гувоҳнома) нусхаси тақдим этилганлиги.\n“Ҳаж” тадбирига боришга номзодларни маҳалла фуқаролар йиғини миқёсида саралаб олиш учун фуқароларнинг ўзини ўзи бошқариш органларида туман (шаҳар) ҳокими томонидан 7 кишидан иборат таркибда ишчи гуруҳ тузилади.\nИшчи гуруҳ таркибига, қоидага кўра, туман бош имоми, маҳаллага бириктирилган имом, маҳалла раиси, профилактика инспектори, Хотин-қизлар қўмитаси ва Ўзбекистон фахрийларини ижтимоий фаолиятини қўллаб-қувватлаш “Нуроний” жамғармаси вакиллари киритилади.\nДиний-маърифий соҳадаги ислоҳотларнинг натижаси ўлароқ, қолаверса фуқароларимизнинг муқаддас зиёратга бўлган эҳтиёжларини тўлақонли қондириш мақсадида Раҳбарият кўрсатмаси ва жамоатчилик кенгаши қарори асосида Умра сафарига борувчи зиёратчиларнинг сонини белгилаш бўйича (квота) чекловлар олиб ташланган.\nҲозирда ушбу йўналишдаги ишларни яна ҳам такомиллаштириш бўйича тизимли ишлар олиб борилмоқда.\n2019 йил “Ҳаж” мавсуми учун тўланадиган маблағ 33300000 сўм қилиб белгиланди. Шу вақтга қадар “Ҳаж” зиёратига борувчилар 38000000 сўм миқдорида тўловни амалга оширар эдилар.\n“Ҳаж” ва “Умра” тадбирларини ташкил этиш ва ўтказиш масалалари бўйича Жамоатчилик кенгаши томонидан Умра сафарига бормоқчи бўлган ҳар бир фуқаро учун тўланадиган маблағ қиймати 11600 000 сўм миқдорда белгиланди. Мазкур маблағга Саудия Арабистони Подшоҳлиги расмий визаси, Макка ва Мадина шаҳарларидаги 5 ва 4 юлдузли меҳмонхона, ўзбек ошпазлари томонидан тайёрланадиган таомлар, 24 соатлик бепул тиббий хизмат, Ўзбекистон рамзлари туширилган махсус либос, ибодат қўлланмаси, бейжик, замонавий транспорт ҳамда бошқа зиёрат хизматлари киритилган.


«Давлат қарзи тўғрисида»ги қонун лойиҳаси биринчи ўқишда қабул қилинди - Bugun.uz\n«Давлат қарзи тўғрисида»ги қонун лойиҳаси биринчи ўқишда қабул қилинди\n17:06 | 21-12-2021\nОлий Мажлис Қонунчилик палатасининг 21 декабрь кунги мажлисида «Давлат қарзи тўғрисида»ги қонун лойиҳаси биринчи ўқишда қабул қилинди.\nҚонун лойиҳаси билан давлат қарзи суммасининг ЯИМга нисбатан энг юқори миқдори 60 фоиздан ошмаслиги, давлат қарзи ҳисобидан фақат ижтимоий ва инфратузилма лойиҳаларини молиялаштириш мумкинлиги назарда тутилган. Шунингдек, Президент, Олий Мажлис палаталари, Ҳисоб палатаси, Вазирлар Маҳкамаси, Марказий банк ва Молия вазирлигининг давлат қарзини бошқариш соҳасидаги ваколатлари белгиланмоқда.\nМажлисда қайд этилганидек, қонун лойиҳаси билан давлат қарзини бошқариш тизимининг яхлитлигини таъминлаш мақсадида Молия вазирлиги давлат қарзини бошқариш, шу жумладан, давлат қарзини жалб қилиш бўйича ваколатли орган этиб белгиланди. Вазирлар Маҳкамаси томонидан 3 йил муддатга давлат қарзини бошқариш стратегияси тасдиқланиши кўзда тутилмоқда.\nМавзуга доир: «2022 йилда давлат ички қарзи кўпайиши мумкин» — Молия вазирлиги\nУшбу ҳужжат давлат қарзи тўғрисидаги маълумотлар очиқлигини таъминлаш бўйича қоидалар ҳам акс эттирилмоқда. Бунда Молия, Инвестициялар ва ташқи савдо вазирликларига, Олий Мажлис палаталарига маълумот киритиш ҳамда вазирлик ва идораларга давлат қарзи тўғрисидаги маълумотларни ОАВда ёритиб бориш, расмий веб-сайтларда чоп этиш мажбурияти юкланмоқда. Давлат-хусусий шериклик тўғрисидаги битим доирасида хусусий шерикка бериладиган кафолатлар бўйича чекловлар ўрнатиш амалиёти жорий этилмоқда.\nҚонун лойиҳасининг қабул қилиниши давлат қарзини бошқариш жараёни фрагментациялашувининг олди олишга, давлат қарзини барқарор даражада сақлашга, Ўзбекистоннинг халқаро рейтинглардаги ўрнини яхшилашга хизмат қилади.\nАввалроқ Ўзбекистон ташқи қарзи учун ўрнатилган лимит 2022 йилда ўзгариши мумкинлиги ҳақида хабар берилганди. Шунингдек, 2022 йил учун ташқи ва ички қарз миқдори белгиланаётгани айтилганди.


36699 Ўқиш режими + -\nҚиз фарзанди дунёга келар келмас унинг сепини йиғишни бошлайдиган оилалардан иборат мўминлар жамиятининг бориши мумкин бўлган нуқта аниқ эди ва бунга эришилди ҳам. Ҳазрати Марям ҳали дунёга келмасиданоқ Аллоҳ йўлига назир қилинганини хотираларимизга ўчмайдиган қилиб ёзиб қўйишимиз лозим. У ўғил бўлишни хоҳлаган эди, лекин қиз туғилди. Қиз туғилгач, бундан хафа бўлмади. «Қиз бола Аллоҳ йўлида адо этиладиган ишларни ўғилчалик бажара олмайди» дея ўйлади у. Балки у хафа бўлгандир. Бу ҳолат унинг дуосида акс этди. «Ва ўғил қиздек эмас», деди у. Охир-оқибат қатъияти ҳам пасайди. Қиз бўлса ҳам Аллоҳга берган ваъдамнинг устидан чиқишим керак, деди. Гўдагини йўргаклаб, назир қилган жойига олиб борди. Аллоҳ таоло унинг самимий ва ҳаяжонга тўла юрагининг талабини қайтармади. Марям аёллар ва эркакларнинг иймонига ўрнак бир аёл бўлди. Марямнинг онаси дафн этилган тупроқларнинг устида, ким билсин, ўнлаб давлат тикланиб, вайронга айлангандир. Бу дунёда ҳатто суякгидан асар ҳам топилмаслиги мумкин. Аммо энг буюк асари ‒ Марям миллиардлаб инсонлар учун имон ва куфр мезонининг рамзига айланди. Уни дунёга келтириб, уни муқаддас жойга ташлаб келган Марямнинг онасини Аллоҳ унутмади. Уни Қуръонга мавзу қилди. У ҳақида оят туширди. Ортидан фаришталарни юргазиб қўйди. Уни ҳам, қизини ҳам аёлларнинг бошига султондек кўтартирди.\nТаассуфки, бугун зерикарли, ҳатто ўзимиздан ҳам безиб кетган бир замонда яшаяпмиз. Шуни унутмаслигимиз керакки, бугунги кунда бизни маҳв этаётган нарсанинг ўхшашини, балки ундан ҳам оғирроғини Марямнинг онаси ҳам ўзининг даврида яшаган эди. Мусо алайҳиссалом олиб борган мужодаланинг акс-садолари ҳали пасаймасидан унга иймон келтирганлар динни аралаштириб юбориб, дунёвий динни ихтиро қилишган эди. Ўзларини сақлаб қолиш мақсадида турли фалсафаларни ўйлаб топишган эди. Пайғамбарларини кетма-кет қатл қилиб, уларга осий бўлишарди. Марямнинг онаси бу бузғунчи жамиятда ёлғиз ўзи ҳеч нарса қила олмаслигига кўзи етса ҳам йиғи-сиғига берилиш ўрнига, фарзандни дунёга келтириб, уни Аллоҳ йўлида назир қилишни афзал кўрди. Шундай қилди ҳам. Аллоҳ ҳам унинг бу ниятини самимий қабул этди. Нияти ва ишига барокат берди. У оламларнинг аёлига айланди. У бир ўзи коинотда жўн, лекин таъсири қиёматгача давом этадиган лойиҳага эга чиқди.\nБиз «олима қиз лойиҳаси» ҳақида гапираётганимизда, агар амалга ошиб қолса, ажойиб бўларди, деб тушнинг таъбирини қилмаяпмиз. Аллоҳ ўша Аллоҳдир. Аллоҳ Марямнинг онасини коинотдаги энг машҳур лойиҳа эгасига айлантирди. Унинг самимийлигини билгани учун ниятига барака берди. Оддий аёл сифатида режалаштирган нарсасини Аллоҳ коинотни қамраб олган мўъжизаларга асос қилди. Аллоҳ ўша Аллоҳдир. Барча бандаларига лутфи ила муомала этишга қодирдир. Муаммо ва камчилик бизнинг ўзимизда. Иймон келтирганимиз Қуръони Каримда Марямнинг онаси ва Марям ҳақида ўқисак ҳам, тааассуфки, бу умматнинг қизларидан олим, мужтаҳид, муршид чиқиши мумкинми, деб хавотирга тушамиз. Бир мўмин чиқиб, «Мен мўминман ва жаннатга киришимга васила бўлиши учун қизимни феълан Аллоҳга бағишлайман. Уни олима қилиб тарбиялайман», деса, ўйлайманки, Марямнинг онаси Ҳаннонинг устидан кулган Исроил ўғиллари каби бугунги кун одами ҳам Ҳаннога ўхшашга ҳаракат қилган ота-оналарнинг устидан кулишади.\nЙўқ. Минг бора йўқ. Бу нотўғри тушунчага эътирозимиз бор. Қизларимизнинг олим бўлолмаслигига, бўлса ҳам турмушга чиққанида эри уни уйдан чиқармаслиги ҳақидаги тушунчага эътирозимиз бор. Аллоҳ ўша Аллоҳдир. У Аллоҳ ўликдан тирикни чиқаргани ҳолда нега бу уммат қизларининг ичидан даъватчи, олималарни чиқармасин? Дангасалигимизни ва ҳеч қандай фойдаси йўқ удумларимизни қонуният деб ўйладик, шунинг учун бу даража эсанкирадик. Закариё алайҳиссаломнинг жияни ҳисобланган қиз Марям бўлди-ю, нега Муҳаммад алайҳиссаломнинг қизларидан бири мужоҳид, олим, муршид бўлмасин? Нима учун? Фиръавннинг саройидан Осиё чиқдию, Каъбани тавоф қилаётган бу умматнинг қизларидан олимлар чиқмасин? Буни имкони йўқ дейиш қанчалар пуч тушунча, қандай ота-онаки мана шундай ўйлайди? Бу қандай имомликки, аёлларга динни тушунтириш мажбурияти эркакка тегишли деб билсалар?\nУшбу икки оят барча оналарнинг Фотиҳаси бўлсин. Бу оятларни қайта-қайта ўқийлик. Балки шундагина Аллоҳ таоло қалбимизга ҳассослик бериб, ўзимизга келармиз ва фарзандларимизни хаёлий қарашларимиз билан эмас, Аллоҳнинг иродасига кўра тарбия қилармидик?!\nАллоҳ таоло Қуръони каримда Марямни барча иймон келтирганларга ўрнак қилиб келтиради. Хоҳ эркак бўлсин, хоҳ аёл, мен мўминман, деган ҳар бир кишига Аллоҳ таоло мўминннинг шундай бўлиши кераклигини буюрди:\n«Ва Марям Имрон қизини (мисол келтирди), у фаржини пок сақлаган эди, Биз унга Ўз руҳимиздан пуфладик ва у Роббининг сўзларини ҳамда китобларини тасдиқ қилди ва итоаткорлардан бўлди» (Таҳрим сураси, 12-оят).\nЭнди ушбу оятда эслатиб ўтилган Марямнинг онасининг ҳис-туйғуларини, оналик қарашларини Оли Имрон сурасининг 35–37-оятларидан кўриб чиқайлик:\n«Имроннинг хотини: «Роббим! Албатта, мен қорнимдагини Ўзингга холис назр қилдим. Бас, мендан қабул эт. Албатта, Сен эшитувчи, билувчи Зотсан», деганини эсла! Уни (Марямни) туққан чоғида: «Роббим, мен буни қиз туғдим-ку!» деди. Ҳолбуки, Аллоҳ у нима туққанини яхши билади. «Ва ўғил қиздек эмас. Ва мен унга «Марям» деб исм қўйдим ва албатта, мен Сендан унга ва унинг зурриётига шайтонир рожим шарридан паноҳ тиларман». Бас, уни Робби жуда яхши қабул қилиб, ниҳоятда гўзал ўстирди ва Закариёни унга кафил қилди. Закариё ҳар қачон унинг олдига, меҳробга кирганида унинг ҳузурида ризқ кўрди. «Эй Марям, сенга бу қаердан?» деди. «Бу Аллоҳнинг ҳузуридан. Албатта, Аллоҳ хоҳлаган кишисига беҳисоб ризқ берур», деди».\nШуни унутмайликки, булар Қуръони карим оятларидир. Биз оятга иймон келтирганмиз.\nАллоҳ ўша Аллоҳдир.\nУшбу айтилганлар эса бизга ибрат бўлиши учун Қуръони каримда келтирилгандир.\n17:07 / 22 июль 399\n17:01 / 29 июль 89\n15:08 / 24 январь 4398\n21:00 / 18 март 1751\n17:06 / 11 август 28\n20:00 / 10 август 503\n12:50 / 10 август 54\n12:50 / 10 август 41\n11:17 / 14 январь 79543


БУЗИЛГАН ЭЛНИ БОТИР ТУЗАТАР » "Жиззах овози" газетаси расмий сайти\nБУЗИЛГАН ЭЛНИ БОТИР ТУЗАТАР\nЎтган аср 80-йилларининг иккинчи ярми. Қизил империянинг паймонаси тўлганлик нишоналари кўриниб қолган бир пайтда мустабид тузум корчалонлари "Чўкаётган одам хасга тармашар" деганларидек, мавжуд тузумни халқни қўрқитиш ва янада исканжага олиш ҳисобига сақлаб қолиш мақсадида Републикаларга, айниқса Ўзбекистонга нисбатан зуғумни ҳаддан ташқари кучайтириб юборадилар. Чин раҳнамосидан жудо бўлган миллат парокандаликка юз тутганлиги сабабли бу пайтда "Пахта иши", "Ўзбеклар иши" деган уйдирма атамалар тўлиқ ишга тушиши натижасида қадди букилган, қалби вайрон бўлган эсада ундан садо чиқмас, ҳамон сукут ҳукмрон эди. Шу аснода матбуотда 1987 йилда шоир Азим Суюн имзоси билан бир шеър бўй кўрсатади.\nТупроғимни ёв олган йўқ,\nюртимга қирон солган йўқ.\n"Ўзим-ўзим" дейди ўзбек,\nэлни бузган худди шу ўқ.\nЎҳ, ботирим, қайдасан?\nШафақ бағри алвон-алвон,\nтўралардан ватан вайрон.\nҒажирдай ғажир бир-бирин,\nтумшуғи қон, тирноғи қон.\nБири чиқса баланд тоққа,\nбири тушар қулатмоққа.\nЎлимлигин бўзи учун,\nярамас ҳатто арқоққа\nЭрлигини унутган эл-\nэрклигини унутган эл.\nЁвинг танглайин кўтариб,\nбирлигини унутган эл.\nТоғларимнинг бўй-басти тик,\nқояларда ўйнар кийик.\nҲатто жондор қадрин билар,\nўзбек қадрин қадди эгик.\nЎзбек, қачон эл бўласан,\nтўлиб-тошган сел бўласан?\nШу кетишда кетсанг агар,\nбир кун қаро ер бўласан!\nЎҳ, ботирим, қайдасан?...\nТарихан олиб қараганда, ушбу шеър ўзбек халқининг улуғ фарзанди Шароф Рашидов вафотидан кейинги оғир дамларда битилганлиги учун, шеърда тилга олинган ботир айнан Шароф Рашидов бўлганлиги ҳақиқатга жуда яқиндир. Ушбу шеър умумий қилиб ўзбек халқига қарата ёзилган бўлсада, аслида унинг ўша пайтдаги бебурд раҳбарларига дахлдор эди. Чунки озгина совуқ шамол эсиши билан бу "арбоб"ларнинг ҳар бири кўрпани ўз устига тортиб ва марказдан келган "десантчи"ларга бир-бирларини ҳам, халқни ҳам сотиб бошлаган эдилар. Шароф Рашидов эса ўзи хизмат қилган тузумни ҳам, ўз халқини ҳам ҳеч қачон сотмаган, умрининг охиригача ўз ватанига, халқига содиқ қолган, бир умр халқ ташвиши билан яшаган, оҚир дамларда барча қийинчиликни ўзига олган инсон эди.\nСотқинлик ва пасткашликнинг ҳар қандай шакли у киши учун бутунлай ёт бўлиб, у бундай иллатлардан ҳазар қилар эди. Табиатан "қуш уйқу" ва "қуш таом" бўлган бу инсон росмана дам олиш, маишат нималигини билмади, бўш вақт топилди дегунча китоб ёзишга ўтирди, ўз китобларида бунёдкорлик, яхшилик ва эзгуликни тараннум қилди, меҳнатни улуғлади. Ўа, у меҳнатсиз ҳаётни тасаввур қила олмас эди. Шунинг учун бошига бешафқат ўлим соя ташлаб турган пайтда ҳам меҳнат қилди, ўлим билан олишиб, уни меҳнат билан енгмоқчи бўлди. Чунки у чекинишни ёмон кўрар эди.\nАфсуски, бу пайтга келиб билим ва дунёқараши Шароф Рашидовникидан анча саёз бўлган Андропов, Лигачев, Горбачевга ўхшаган кимсалар мамлакат бошқарувини қўлларига олган эдилар. Яқин-яқингача Шароф Рашидов билан эҳтиёт бўлиб муомала қилган бу кимсалар ўша пайтда "от устида" бўлиб, уларнинг айтгани-айтган, дегани-деган эди. Айниқса, табиатан авантюрист бўл-ган Андропов Шароф Рашидовни хушламас эди. Чунки манбаларда қайд этилишича, Андропов билан Рашидов ўртасида муқаддам бир неча марта баҳсли ҳолатлар юзага келган ва ҳар сафар Шароф Рашидов ўз сўзини ўтказган. Битта мисол. Бир неча йилЎзбекистон Республикасида давлат хавфсизлик қўмитаси (ДХК)ни бошқарган генерал Э.Нордманни 1978 йилда Шароф Рашидов ишдан четлаштиради. Албатта, бу одам СССР ДХКси штатида турганлиги учун уни Рашидов тўғридан-тўғри ишдан ололмас эди. СССР ДХКси бошлиғи лавозимида эса ўша пайтда Андропов ўтирар эди. Шароф Рашидов Андроповдан Нордманни ишдан олишни ва келгусида СССР ҳудудида ишлатмасликни талаб қилади (албатта, бунга маълум сабаблар бўлган бўлиши керак). Андропов Шароф Рашидовни фикридан қайтаришга уриниб кўради. Лекин у ўз сўзида қатъий туриб олади. Шунда Рашидовнинг босими остида Андропов Норд-манни ишдан олиб беш йил муддатга Германияга жўнатиб юборади. Қизиғи шундаки, Нордманнинг ўрнига ДХКнинг бошлиҚи лавозимига ишга келган Мелкумовнинг қисмати ҳам худди шундай кечади. 1983 йилда Шароф Рашидов ўз тақдири ипга осилиб турган бир пайтда (довюракликни қаранг!) СССР ДХКси олдига масала қўяди ва Мелкумов ҳам Ўзбекистондан ишдан олиниб чет элга жўнатиб юборилади. Умуман Москванинг қулоқлари ва кўзлари ҳисобланган ва фақат Москвагина ишдан олиб, ишга қўядиган Республика ДХК раҳбарлари ҳамда Марказий Комитет иккинчи котиблари(яъни марказнинг жосуслари) олдида Шароф Рашидов ҳеч қачон бўш кетмаган ва ҳар сафар улар ўзларидан кетиб бошлаганларида айбини бўйнига қўйиб ишдан четлаштиришга муваффақ бўлган.\nМоскванинг тазйиқи ўта кучли бўлишига қарамай, Рашидовнинг ўз сўзи ва нуқтаи-назари бор бўлиб, уларни ҳимоя қилиш учун у ҳар доим ўзида куч ва матонат топа билган. Нордманни ишдан четлаштирган кезларда яна уч нафар марказнинг одамини (Ломоносов, Белоножко, Греков) бюро таркибидан ва Ўзбекистондан чиқариб юбориши Шароф Рашидовнинг фавқулодда жасорат соҳиби эканлигини тасдиқлайди. Бир вақтлар Шароф Рашидов билан зиддиятга боришга юраги дов бермаган Андропов ва унинг гумашталари энди давр ўзларига текканини билиб 1983 йилда Шароф Рашидовга очиқчасига зуғум ўтказа бошлаган ва тез-тез унинг нафсониятига тегаётган эдилар. Бироқ юксак маърифат ва маданият соҳиби бўлган бу инсон дардини бировга айтмайди, бор аламини меҳнатдан олади. У дунёдан ўта туриб ҳам меҳнат қилди, меҳнат қилатуриб дунёдан ўтди. Лекин, дунёи қўтирнинг ишларини қарангки, ватан ободлиги йўлида осойиш нималигини билмаган, таъбир жоиз бўлса ҳеч қачон уйқуга тўймаган(яқиндан билган инсонларнинг айтишларига қараганда, у киши суткасига тўрт соатча ухлаган) бу инсонни ундан кейин юрт тепасига келганлар дунёдаги жами гуноҳ-маъсиятларда айблаб ноинсофларча маломат қилишдан ўзларини асло тиймадилар.\nВақтида Шароф Рашидов олдида қўйдай юввош тортиб турган кимсалар энди қиёфаларини ўзгартириб субутсизларча "мен у билан тортишганман", "мен уни тўғри йўлга ундаганман" деб ўзларидан қаҳрамон ясашга ўтган эдилар. Чунончи бир муддат республикага раҳбар бўлиб турган бир кимса марказий нашрлардан бирига берган интервьюсида "Рашидов Амир Темурга ўхшаган қонхўр тарихий шахсларни оқлаш пайида юрар эди, мен бунга қаршилик қилганман", деган маънодаги гапларни айтишдан истиҳола қилмади. Аслида у нафақат Рашидовнинг, балки бошқаларнинг ҳам устидан фитна қўзғашга устаси фаранг эди. Унинг ўша пайтда Республика раҳбариятида ишлаган ва йўлига ғов бўлиши мумкин бўлган бир аёлни қамоққа олиш бўйича барча ҳужжатларни "десантчи"ларга "тезкор" тайёрлаб берганлиги маълумдир. Даҳриёна ҳатти-ҳаракатлари билан халқнинг нафратига учраб турган ҳалиги аёл ҳам фаришта бўлмаган бўлсада, нима бўлганда ҳам ўз ватандоши бўлган бир заифани ўзга миллат вакилларига ҳибс-га олдиришда жонбозлик кўрсатиш фақатгина ўта қабиҳ ва паст одамнинг қўлидан келар эди. Юзидан сохта табассум аримайдиган бу нусха учун бундай ишлар чўт эмас эди.\nМана шундай юзсизликлар муқаддимада тилга олинган шеърнинг дунёга келишига сабаб бўлган эди, менимча. Ундан олдин Республикани уч-тўрт йил бошқарган бир қўғирчоқ раҳбар эса "Биз Республикани бошқаришга қийналяпмиз, шунинг учун марказдан кадр юборинг" дея мамлакат раҳбариятига мурожаат қилади. Шароф Рашидов доим марказдан ресурс, техника, технология, бирор иншоотни қуриш учун рухсат сўраган бўлса бу ақли ғовлаган раҳбар кадр сўраган эди. Москва бунга жавобан ҳар хил наҳс босган кимсаларни тўда-тўда қилиб жўнатаверади. Улар эса Республикага келиб ишни юргизиш ўрнига ҳалақит қила бошлайдилар. Шунинг учун иш олдинга эмас, аксинча орқага кетади. Ўша кезларда Рашидовнинг қадри жуда билинган эди. Чунки Шароф Рашидов ўз халқи номига айтилган салбий гаплар билан ҳеч қачон муроса қилмаган. Шунинг учун манбаларда у кишининг баъзи раҳбарлар билан шу масалада зиддиятга борганлиги ёритилган. Жумладан, унинг Украина республикаси раҳбари Шчербицкий билан, Россия федерацияси ҳукумати бошлиғи Воротников билан ҳамда иттифоқ миқёсидаги вазирликларнинг масъул лавозимдаги ходимлари билан бир неча марта "сан-ман"га борганлиги маълумдир.\nБундай пайтда у кишининг табиатига хос бўлган мулойимлик сифати қаҳр билан алмашар ва ўша миллатимизга қарата ноҳақ гап айтган одамни тавбасига таянтирмагунча қўймас эди. Чунки у ўз халқини чексиз севар ва унинг шаънини бор кучи билан ҳимоя қиларди. Ўа, у халқнинг ҳақиқий ботири эди. Аслида собиқ СССР Республикалари раҳбарлари ичида иш учун энг кўп жон куйдирадигани, умрининг салмоқли қисмини далаларда, темир вагонда тунаб ўтказадиган яккаю-ягонаси Шароф Рашидов эди. Умуман Шароф Рашидовнинг ҳаёти силлиқ кечган, дейиш нотўғри бўлган бўлур эди. Чунки унга ҳасад кўзи ила қарайдиган одамлар мамлакат миқёсида анчагина бўлиб, булар Масковда ҳам, бошқа Республикалар раҳбарлари орасида ҳам топилар эди. Бунинг асосий сабабларидан бири у кишининг мамлакат миқёсидаги улкан обрўси бўлса, яна бири бу ўта дипломат одамнинг марказдан маблағ ундириш йўлларини билиши эди. Бу эса баъзиларга (жумладан юқорида номлари тилга олинган уч раҳбарга ҳам) ёқмас, уларнинг назарида марказ Ўзбекистонга ўта илтифотли эди.\nРеспублика ичида ҳам унга ҳасад қиладиган, муваффақиятларини кўролмайдиган ғаразгўй инсонлар доим топилган. Бу кимсалар доимий равишда Шароф Рашидовнинг устидан Масквага шикоят хатлари йўллашдан чарчамаганлар. У эса бунинг учун ҳеч кимни жазоламади, қасд олмади, жайдарича айтганда бирор одамнинг "бурнини қонатмади", ўзига отилган тошларга мислсиз бағрикенглик билан туриб берди, чамаси, бу ожиз инсонларнинг инсофга келишини кутди (улар эса инсофга келмадилар). У бор қаҳрини миллатнинг ташқи мухолифларига сочди, жами куч-қувватини эса Республикани ривожлантиришга сарфлади.\nЧуқур энциклопедик билимларга эга бўлган бу инсон яхшигина нотиқ бўлиб, ҳар қандай даврада эшитувчини ўзига қарата олган. Шунинг учун уни Москвада ҳам эшитишар, бу эса у ердагиларнинг баъзи масалаларда Ўзбекистонга ён босишларига эришиш калити эди. Ана шундай ён босишлардан бири чўлларни ўзлаштириш учун катта маблаҚнинг ажратилиши бўлган. Шароф Рашидов Республикага раҳбар этиб тайинланган онлардан бошлаб қўриқ ерларни ўзлаштиришнинг бош ташаббускори бўлиб майдонга чиқади. Лекин иш силлиқ кетмайди. Дастлаб ўзлаштирилган хўжаликларда кетма-кет салбий натижалар қайд қилинади. Шунда унинг мухолифлари томонидан "Шароф Рашидов чўлни ўзлаштириш учун кетган харажатлар учун жавоб берсин" деган хитоблар янграйди. Рашидов эса бўш келмайди. У бор масъулиятни бўйнига олиб яна қўриқ ерларни ўзлаштириш ғоясини қатъийлик билан олға сураверади. Аслида асрлар оша инсониятга бўй бермай келган чўлга ҳужумнинг ўзи катта ботирлик эди. Ниҳоят бир неча муваффақиятсиз уринишлардан сўнг бир вақтлар учган қушнинг қанотини, юрган одамнинг оёғини куйдирган чўл ўзбек халқига ўз бағрини очади ва улкан пахта хирмонлари қад кўтара бошлайди. Халқнинг, айниқса, унинг бир сўзли йўлбошчисининг жасорати олдида қайсар чўл ҳам бош эгган эди. Шундан кейин Москва бу ишларга маблағни аямайди.\nЧўлда ҳаёт қайнай бошлайди. Бутун-бутун шаҳарлар, посёлкалар бирин-кетин қад кўтаради, шунга мос тарзда инфратузилма барпо қилинади. Одамлар чўлга оқиб кела бошлайдилар. Олдинига чекка-чекка қишлоқлар яшовчилари келган бўлсалар, кейинчалик шаҳарликлар ҳам чўл ҳаётига ҳавас қила бошлашади. Чунки бу пайтда чўлда ҳаёт фаровон, дас-турхон тўкин-сочин бўлиб, бунинг устига бир йил оиласи билан қаттиқ меҳнат қилган бир хонадон соҳиби йилнинг охирида манаман деган шаҳарлик ҳам у вақтларда фақат орзу қила оладиган енгил автомашина соҳиби бўлиши мумкин эди. Тез орада деярли ҳар бир уйда биттадан, баъзиларида эса бир нечтадан автомашина пайдо бўлади. Шу тариқа юз минглаб кишилар иш билан таъминланади, том сувоқли уйлардан жами шароитларга эга бўлган замонавий уйларга кўчиб ўтади. Энди чўлга нафақат агроном ёки сувчи, балки қурувчи, мухандис, ирригатор, муаллим, врач, ҳайдовчи, қўйингки, жами касблар эгалари керак бўла бошлайди. Ўша пайтларда у ерларда минглаб кишиларга мўлжаллаб қилинган тўйларга росмана шаҳарлик ҳам ҳавас қилар эди. Буларнинг ҳаммаси оддий одамлар томонидан қилинган меҳнат натижасида олинган даромад ҳисобига бўлаётган эди. Шундай қилиб Шароф Рашидов ўз китобларида ёритган меҳнатнинг улуғлигини амалда исботлаган, халққа ҳалол меҳнат орқасидан фаровон яшашни ўргатган эди. Қурилган иморатлар эса кишиларга абадий маскан бўлиб қолди. Битта тадбиркор ва тиниб-тинчимас раҳбарнинг ботирларча олға сурган ғояси ва саъй-ҳаракатлари орқасидан ўша пайтда ана шундай оламшумул ишлар амалга ошган эди. Бу эса Шароф Рашидов фаолиятининг бир қирраси эди, холос.\nҚарийб чорак аср давомида Ўзбекистонда илм-фан, таълим, саноат, медицина, қурилиш, транспорт, адабиёт, санъат ва спортдаги эришилган улкан ютуқларни Шароф Рашидовнинг ташаббусисиз тасаввур қилиб бўлмайди. У кишининг бутун фаолияти давомида амалга оширган хайрли ишларини эса бир, икки китоб доирасида тасвирлашнинг иложи йўқ. Лекин мана шу кунларга етиб келгунча Шароф Рашидов чеккан заҳматларнинг ва у учраган тўсиқларнинг сон-саноҚини бир ўзию, бир Оллоҳ билар. У ҳеч кимга дардини айтмас, шикоят ҳам қилмас, ўзидан ўтганини ўзи билар эди. Ана шундай кунларни бошидан ўтказган бу улуғ инсоннинг амалга оширган ишларини кўриб кўрмаганга, билиб билмаганга олган ва вафотидан сўнг устидан мағзава ағдарган баъзи юртдошларимизнинг бу ҳатти-ҳаракатларини биз бугун уларнинг виждонларига ҳавола қиламиз. Зеро, қалби уйғоқ одам учун бу дунёда виждон азобидан ортиқ қийноқ йўқдир.\n» “АРСЛОННИНГ ЎЛИМИ” ЁҲУД НИШОНГА ТЕККАН ЎҚ\n» ҚАЛБЛАРДА ВАТАН МУҲАББАТИ\n» Ибрат ва ҳайрат


‘Charlie Hebdo'га ҳужум қилганлар ўраб олинган - BBC News O'zbek\nФранция полицияси Париж шимолида Charlie Hebdo журналига ҳужум иштирокчилари яширингани айтилаётган омборни қамал қилган.\nБундан олдин полиция ва гумонланувчилар ўртасидаги отишмада бир киши ҳалок бўлгани, бир неча киши жароҳатлангани айтилганди. Бироқ бу расман тасдиқланмаган.\nМухбирларнинг хабар беришича, гумондорлар билан гаровдаги кишини қутқариш бўйича музокаралар бошланган. Полиция ҳужумчилар яширинган омбор томига чиқиб олишган.\nДаммартен шаҳри полиция билан тўла.\nФранция полициясидаги манбанинг олдинроқ хабар қилишича, 7 январ куни Париж шаҳридаги Charlie Hebdo ҳажвий журнал таҳририятига ҳужум қилиб 12 инсонни ўлдирганликда гумон қилинаётган ака-ука Қуашийлар пойтахтдан 35 километр шимолдаги Даммартен-ан-Гоэл шаҳрида бир инсонни гаровга олганлар. Гаровдаги инсон босмахона ишчиси, аёл киши бўлган.\nДаммартен шаҳар расмийсининг Ассошиэйтед Прессга айтишича, ҳукумат гумондорлар билан телефон алоқаси ўрнатганлар ва мактаб олдида инсонларни, мактаб ўқувчиларини хавфсиз жойга кўчиришга келишилган. Улар рози бўлганлар.\nДаммартендаги уч мактабнинг 3 ёшдан 18 ёшгача бўлган ўқувчиларини тез орада эвакуация қилиниши ва автобусларда ота-оналари кутиб турган жойга етказилиши айтилган. Мактабларнинг деразалари гиламлар билан ёпилган, полиция уларни қўриқлаб турибди. Кўчаларда ҳеч ким йўқ, дўконлар беркитилган. Дастлабки 12 автобус ўқувчиларни кўчиришга тайёр қилинган.\nБи-би-си мухбирига кўра, шаҳарда вазият тинч кўринади, полиция қидирилаётганлар яширинган ҳудудни назорат қилмоқда. Полиция одамларни ташқарига чиқмасликдан огоҳлантирган.\nОхирги хабарларга кўра, Париж жанубида кошер маҳсулотлар дўконида ҳам отишма содир этилган. Қуролланган шахслар бир неча аёл ва болаларни гаровга олгани айтилмоқда. Тасдиқланмаган маълумотларга кўра, икки киши ўлдирилган.\nДаммартен-ан-Гоэл шаҳрига элтадиган асосий йўлда полиция автомобиллари карвони тизилган.\nҲужумда гумон қилинганлар охирги марта 8 январ куни Виллер-Котре шаҳарчасидаги автомобил ёнилғи қуйиш шохобчасида кўрилгани хабар қилинган.\nПариждан 80 километрча шимоли-шарқда жойлашган Виллер-Котредаги шохобча раҳбари сўзларига кўра, ака-ука Қуашийларга ўхшаган қуролланган икки киши автомобилига бензин қуйишган.\nУлар Renault Clio русумидаги автомобилда бўлганлар.\nБу ҳужумчилар сатирик журнал таҳририятига ҳужумдан кейин ўзлари ўтирган машинани ташлаб қочиб ўғирлаган автомобил деб кўрилмоқда.\nГумондорлар шу атрофдаги қалин ўрмонда яширинган деб тахмин қилинган дастлаб.\nБутун Франция шимолида хавфсизлик чоралари кучайтирилган.\nХавфсизликни таъминлашга 88 минг одам жалб қилинган.\nҚуролланган полиция кучлари барча йўлларни кузатмоқда.\nҲужумчиларни қидиришга авиация ҳам жалб қилинган.\nПайшанбадан жумага ўтар кечаси ҳам тикучарлар қишлоқ ҳудудларини қидириш ишларини тўхтатмаганлар.\nУйма-уй юриб қидирувдаги шахслар қидирилган.\nШунингдек, бугун Франция Президенти Франсуа Олланд ва ички ишлар вазири Бернар Казнев шошилинч йиғилиш ўтказганлар.\nФранция Соғлиқни сақлаш вазири ҳар эҳтимолга қарши икки касалхона тўлиқ тайёр ҳолатга келтириб қўйилган.\nАйни пайтда Британияда ҳам хавфсизлик чоралари кучайтирилган.\nCharlie Hebdo журналидаги карикатураларни қайта босишга чақириқларни дунёдаги бир қанча нашрлар хавфсизлик юзасидан рад қилишган.\nБундан олдин россиялик собиқ миллиардер миллиардер Ходорковский ҳамма журналистларни пайғамбарнинг карикатураларини кўчириб босишга чақирган. Унга жавобан Чеченистон раҳбари Рамзан Қодиров Ходорковскийни вазиятни таранглатишда айблаган ва уни барча мусулмонларнинг душмани деб атаган эди.\nЮКОСнинг собиқ раҳбари эса Қодировнинг мурожаатини ўзига нисбатан таҳдид деб тушунган.\nИнтернет тармоқларида ҳодисага ва бу каби чақириқларга турли хил муносабатлар билдирилмоқда.\n<span >Би-би-си Ўзбек хизмати билан Whatsapp орқали боғланишни истасангиз телефонимиз - +44 7858 860002\nПариждаги рўзнома таҳририятига ҳужумда 12 киши ҳалок бўлди\nCharlie Hebdo таҳририяти ҳужуми гумондорларига қидирув эълон қилинган


21 апрел 2021, Тошкент вақти: 19:59\nUznews.net бош муҳаррирининг электрон почта қутиси хакерлар тарафидан синдирилиши ва Ўзбекистондаги мухбирларининг ҳаётини хавф остига қўйиши мумкин ахборотнинг Интернетга сиздирилиши ортидан мустақил нашр ўтган ой фаолиятини тўхтатган эди.\n- Тўсиқларга қарамай Uznews.net нашри сўнгги ўн йил мобайнида Ўзбекистон ичида оммабоп мустақил ахборот манбаи бўла олди, - дейилади “Чегара билмас мухбирлар” ташкилотининг 15 январь кунги баёнотида.\nUznews.net мустақил нашри 2005 йилда икки ўзбек журналисти – Галима Бухорбоева ҳамда Қудрат Бобожонлар тарафидан Тошкентда ташкил қилинган эди.\nСиëсий қочқин сифатида мамлакатни тарк этган икки журналист 2006 йилда нашрни чет элда қайта тиклашганди.\nЎтган йил сайт бош муҳаррири Галима Бухорбоеванинг электрон почта қутисига қилинган хакерлик ҳужуми ва почта қутидаги конфиденциал маълумотнинг тармоққа сиздирилиши Ўзбекистонда қолган мустақил журналистларни таҳдид остида қолдирди.\nБу ҳодиса ортидан нашр дастлаб бир ойлик танаффусга чиққанини маълум қилди.\nКейин эса сайт фаолиятини буткул тўхтатишини эълон қилди.\n- Президент Ислом Каримовнинг қўриқчи кўппаклари ушбу эркин ахборот нашрини йўқ қилишга муваффақ бўлдилар, - дейди Чегара билмас мухбирлар ташкилотининг Марказий Осиё ва Шарқий Европа мамлакатлари бўлими рахбари Йоханн Биҳрнинг 15 январь кунги баёнотида.\nЖаноб Биҳрга кўра, Uznews.net нашрининг йўқ қилиниши Ўзбекистонда диктаторлик режими шароитларида зўрға турган эркин матбуотга берилган жиддий зарбадир.\nUznews.net нашрининг бош муҳаррири Галима Бухарбоева 16 январь куни Озодлик билан суҳбатда мухбирлари хавфсизлигини ўйлаб сайт фаолиятини тўхтатишга қарор қилинганини айтади:\n- Бизга қарши кампания бир неча йил давом этди, устимизга мағзава ағдаришди, биз шу таҳдидлар қаршисида ёлғиз қолиб кетдик. Кимдир бизни ҳимоя қилиб чиқдими? Кимдир сўз эркинлигини ҳимоя қилиб чиқдими? Аксинча кўпчилик бизга қарши кампанияга жўр бўлиб турди. Ҳатто Францияда карикатурачиларнинг ўлдирилиши юзасидан билдирган фикрларим учун менга ўлим таҳдидлари ҳақида шарҳлар келмоқда. Бунақа шароитда қандай фаолият қилиш мумкин?, - дейди Бухорбоева.\nUznews.net нашри бош муҳаррири Ўзбекистондаги журналистлар ҳақидаги конфиденциал маълумотларни Интернетга сиздирган шахслар устидан суд ва иммиграция идораларига шикоят қилишини айтади:\n- Мен суддан ташқари иммиграция идораларига ҳам шикоят қилмоқчиман. Бундай одамлар нима асосда қочқинлик олишган? Мен шуни тагига етмоқчиман. Шунингдек, Европа қандай қилиб ўрта асрлар услубида яшашни тарғиб этувчи исломчиларга бошпана беряпти. Бундай одамлар Европада ўтириб, бу ерда сўз эркинлиги устунларини яксон қилишга уринмоқдаларку, - дейди Бухорбоева.\nҲозирда Ўзбекистонда камида ўн журналист қамоқда қолмоқда. Шу маҳкум журналистларнинг бири Uznews.net мустақил нашрининг Қорақалпоғистондаги мухбири бўлиб ишлаган Солижон Абдураҳмоновдир.\nUznews.net нашрининг исми сир қолишини истаган Ўзбекистондаги мухбирларидан бири Озодлик билан суҳбатда мамлакат ичида хавф остида қолиб кетганликларини айтди.\n“Чегара билмас мухбирлар” ташкилотига кўра, Ўзбекистондаги оммавий ахборот воситалари тўлалигича цензура остидадир. Ташкилот Ўзбекистондаги воқеаларни чет мамлакатлардан туриб ёритиб борувчи Ferghana.ru, Озодлик радиоси ва Жараён каби нашрлар қолганини таъкидлайди.


15 апрел 2021, Тошкент вақти: 07:53\nНусрат Назаров ўзини Суриядаги жиҳоднинг жангчиси деб ҳисоблайди. Унинг Махсуми Нусрат, Абу Холиди Кўлоби ва Фаластин фурқони каби лақаблари бор.\nТожикистон жанубидаги Чармгарон қишлоғида истиқомат қилган 38 ёшли Нусрат бундан икки йил аввал Россиядан Сурияга кетган эди. У Суриядаги " Исломий давлат" гуруҳининг жангариси сифатида Интернетга ўзининг жанговар фаолияти ҳақида видеороликлар қўйган биринчи тожик ҳисобланади.\nНусратнинг Озодлик радиоси тожик хизматига берган интервьюсида айтишича, уни Тожикистонга қайтариш учун ҳукумат унинг оила аъзоларига мунтазам босим ўтказиб келмоқда.\nНазаров "Исломий давлат" жангарилари Кобани шаҳрида муваффақиятсизликка учраганини тан олар экан, айни пайтда Ракки деган жойда эканини айтади:\n“Кобанида бизга қарши барча кучларини ташлашди. Осмондан авиация бомбардимон қилди, ерда эса барча қуроллар ишга солинди. Кобанида бизга қарши Америка уришди. Олдинда катта кураш турибди ва биз албатта мақсадимизга етамиз. Биз катта жангга тайёргарлик кўряпмиз”, деди жанггари.\nНусрат Сурияга Москвадан Туркия орқали келган\n“Бу Сурияга келишнинг ягона йўли эмас. Биродарларимизнинг биз билан бирлашиши мумкин бўлган яна ўнлаб йўллари бор. Агар Туркия йўлларни ёпиб қўйса, Яман ва бошқа давлатлар бор. Хуросон амирлиги ташкил этилди. Биз ана шу амирликнинг Амирига бўйсунамиз. Илгари мен Жабҳат-ан-Нусра таркибида эдим, бироқ унинг Ғарб билан ҳамкорлик қилаётганини билганимдан сўнг унинг сафидан чиқдим”, дейди Нусрат Назаров.\nНазаровнинг таъкидича, унинг исломий қарашлари ўтган асрнинг 90-йилларида шаклланган. У ёшлигидан исломий таълим олганини ва 90-йилларда Душанбе шаҳрида бўлиб ўтган митингларда диний маърузалар билан қатнашганини айтади.\n“Ҳеч ким мени бу ерга келишга мажбур қилмаган. Мен бу ерга бир мусулмон сифатида, пул учун эмас, балки дин учун келдим”, дейди у.\nУнинг таъкидича, Яқин Шарқда Тожикистонга қарши курашаётган "Исломий давлат" жанггарилари ҳақидаги кўрсатувлар ҳали тожик телевидениесида эфирга кетмасдан туриб уларга етиб келади:\n“Бизнинг у ерда ўз одамларимиз бор ва улар ўз вақтида бизга хабар бериб туради”, дейди жангари.\nНазаров берган маълумотларга кўра, "Исломий давлат" жангарилари сафида жанг қилаётган тожикистонликлар сони 2000 нафарга етади. Шу пайтгача улардан 500 киши жангларда ҳалок бўлган:\n“Бу ердаги тожикларни кўриб, ўзингни тожикистондагидай ҳис қиласан. Агар бундан кейин ҳам шундай давом этса, Тожикистонда ҳеч ким қолмайди, ҳамма шу ерга келади”, дейди у.\nЖангарининг айтишича, уларнинг мақсади исломни бутун дунёга ёйиб, бир халифа остида бирлашишдир:\n“Ҳатто америкалик ҳиндулар ҳам шариат қонунлари асосида яшашлари шарт. Уларга дўппилар олиб борамиз, масжидлар қурамиз ва ҳаммамиз Аллоҳ қонунларига кўра биргаликда яшаймиз”, дейди Нусрат Назаров.\nНусрат Назаров ўз интервьюсида "Исломий давлат"нинг жиҳодига қарши чиққан тожикистонлик дин уламолари Эшон Нуриддин ва Ҳожи Мирзони ўлдиришга таҳдид қилган.\nБундан аввал Нусратнинг туғишган акаси Хайрулло Назаров Интернетга видеоролик жойлаб, укасининг ватанга қайтишини илтимос қилган эди.\n“Мен унинг гапларини эшитдим. Лекин у айтаётган гаплар акамнинг эмас, балки ҳукуматнинг гаплари. Мен хотинимга бу ерга келгин деб, илтижо қилдим. Лекин у келмади. Мени хотиним орқали шантаж қилишни бас қилишсин, бўлмаса бу Тожикистон амалдорларига яхши оқибат олиб келмайди. Мен Тожикистонда шариат қонунларини жангсиз жорий қилмоқчиман”, деди Исломий давлатнинг тожикистонлик жангариси Нусрат Назаров.


Олий ҳарбий таълим муассасасида ишлаш учун пенсионерга ҳужжатлар пакети зарур | NORMA.UZ\nОлий ҳарбий таълим муассасасида ишлаш учун пенсионерга ҳужжатлар пакети зарур\nМудофаа вазирлиги, Бандлик ва меҳнат муносабатлари вазирлиги ва Молия вазирлиги қарори (рўйхат рақами 2901, 2017 йил 24 июль) билан Ҳарбий хизматчилар орасидан пенсионерларни олий ҳарбий таълим муассасаларининг илмий ходимлари ва ўқитувчилари лавозимларига ишга қабул қилиш тартиби тўғрисидаги низом тасдиқланди.\nЭслатиб ўтамиз, Президентнинг 17.02.2017 йилдаги ПФ-4960-сон “Ўзбекистон Республикаси Қуролли Кучларининг пенсионерларини ижтимоий муҳофаза қилишни янада такомиллаштириш чора-тадбирлари тўғрисида”ги фармони билан Қуролли кучлар академияси, олий ҳарбий таълим муассасаларида ўқитувчи ва илмий ходим сифатида меҳнат фаолиятини амалга оширадиган Мудофаа вазирлиги ҳарбий хизматчилари тўлиқ пенсия олиш ҳуқуқига эга ишловчи пенсионерлар жумласига киритилган. Батафсил – бу ерда.\nБу муҳим! Қабул қилинган ҳужжат фақат Мудофаа вазирлигининг олий ҳарбий таълим муассасаларига (кейинги ўринларда – ОҲТМ) татбиқ этилади.\nТегишли маълумотга, касбий тайёргарликка ва юксак ахлоқий сифатларга эга бўлган Ўзбекистон фуқаролари ОҲТМларида педагогик фаолият билан шуғулланиши мумкин.\nИлмий ходим ва ўқитувчи лавозимига ишга қабул қилиш танлов асосида амалга оширилади. Бунда илмий даража ва илмий унвонга ҳамда чуқур касбий билим ва тажрибага эга бўлган номзодларга устунлик берилади.\nТанловда иштирок этиш хоҳишини билдирган пенсионерлар танлов эълон қилинган кундан эътиборан 1 ой муддат ичида зарур ҳужжатларни топшириши лозим. Зарур ҳужжатлар рўйхати:\nпенсия гувоҳномаси нусхаси;\nҚуролли Кучлар резервидаги ҳарбий хизматчининг гувоҳномаси;\nбелгиланган шаклда тўлдирилган сўровнома;\nолий маълумот тўғрисидаги дипломининг нусхаси;\nмеҳнат дафтарчаси (мавжуд бўлса);\nтегишли илмий даражаси ҳақидаги дипломнинг нусхаси (мавжуд бўлса);\nтегишли илмий унвони ҳақидаги аттестатнинг нусхаси (мавжуд бўлса);\nилмий ишлар рўйхати (мавжуд бўлса);\nилмий ишлар ҳамда ихтироларга тегишли ҳужжатлар ва бошқа муаллифлик ҳуқуқини тасдиқловчи ҳужжатлар нусхаси (мавжуд бўлса).\nПенсионерлар юқорида кўрсатилган лавозимларга олий ҳарбий таълим муассасаларининг раҳбари томонидан тайинланади.\nЖамоа шартномалари ва келишувлари меҳнаткашлар ижтимоий ҳимоясини кучайтиришнинг асосий омилларидан бири\nОлимларнинг янги маошлари эълон қилинди\n16 ёшга тўлмаган болаларга – 500 минг сўмдан


Талдиқ довони: Буюк ипак йўли бугун ва эртага - Фарғона.Ру ахборот агентлиги\n20:53 msk, 13 Июль 2020\nЎш шаҳридан Талдиқ довонигача бўлган автомобиль йўлини замонавий магистрал йўл деб аташ қийин. У кўпроқ қишлоқнинг ўнқир-чўнқир йўлларини эслатади. Аммо бу транспорт артерияси Марказий Осиёдаги аҳоли энг кўп истиқомат қиладиган Фарғона водийсини қадимдан Қашқар ва Хитойга йўл ўтган, бугунги кунгача ўзининг аввалги ҳолатини йўқотмаган Олой водийси билан боғлайди.\nБуюк Ипак йўли тарихини насроний эрасидан аввалги 128 йилларда Довонга йўл олган хитойлик дипломат Чжан Цяннинг бу ерлардан ўтган пайтлардан бошлаб ҳисоблаш одат тусига кирган. Унинг миссияси муваффақиятли амалга ошмаган ва муваффақиятсиз ҳарбий юриш билан якунланган. Аммо ўшандан бошлаб савдо карвонлари жангари кўчманчилар яшовчи шимолий даштларни айланиб ўтишиб, баланд тоғли Олой орқали Хитойга мол олиб борар ва у ёқдан мол олиб келарди, Европанинг антик дунёси эса Хитой ипаги ва чойи билан танишганди.\nГулча миноралари. «Фарғона.Ру АА» фотоси\nXIX асрда Марказий Осиёни ўзига қўшиб олган Россия империяси карвон йўлларини қўриқлаш тизимини барпо этиб, Хитой билан савдо-сотиқ қилишни рағбатлантирарди. 1892 йилда Ўшдан Қашқаргача бўлган йўлда Гулча тоғ дарёси қирғоғида қароргоҳ тикланиб, унда рус гарнизони жойлаштирилганди. Қўқонлик, тошкентлик, самарқандлик ва бухоролик савдогарлар ўша даврдаги кучли давлат паспорти ва ҳимоясига эга бўлгандилар.\nБир йил ўтгач эса Эргаштомга олиб борадиган қадим карвон йўли ҳам кенгайтирилган, у ерда Хитой чегараси ёнидаги рус заставаси 1885 йилдан бошлаб ишлай бошлаганди. Фарғонадан Хитойга пахтадан тайёрланган газламалар, темир буюмлар, шакар, тамаки ва гугурт олиб борилар, Хитойдан эса минг йиллар аввал бўлгани каби чой, ипак, чинни, тери олиб келинарди. Баланд тоғли чексиз яйловлардан иборат бўлган Олой водийси бутун Туркистон ўлкасига гўшт етказиб берарди. Тошкентдаги Олой гўшт бозори айнан ўша пайтда пайдо бўлган.\nИмперия бутун Помир устидан назорат ўрнатиш, келажакда Ҳиндистонга йўл очиш учун Олойдан Бадахшонгача йўл қурган. Аммо ХХ асрдаги тарихий ағдар-тўнтарлар минтақанинг сиёсий харитасини ўзгартириб юборган.\nЭргаштом йўлидаги рангин тоғлар. «Фарғона.Ру АА» фотоси\nБугунги кунда Буюк Ипак йўлининг бир қисми бўлган, XXI асрда Европа ва Яқин Шарқни қуруқликда ОТМ мамлакатлари билан бирлаштира оладиган Олой водийсига Хитой кўпроқ қизиқиш билдирмоқда. Тўқсонинчи йиллар ўрталаридаёқ Хитой, Қирғизистон ва Ўзбекистон минтақавий магистрал йўл барпо этиш ҳақида келишиб олгандилар. Йўлнинг Ўзбекистондаги қисми 2000 йилда Тошкент вилоятини Фарғона водийси билан бирлаштирувчи Қамчиқ ва Резак довонларидаги икки туннель ҳамда юқори тезликда юриш мумкин бўлган йўл қурилиши ниҳоясига этиши билан якунланган. «Андижон-Ўш-Қашқар» йўл белгиларини бугун Тошкентнинг қоқ марказида кўриш мумкин. Хитой ҳам Қирғизистон чегараларигача бўлган жойдаги замонавий автотранспорт ва темирйўл инфратузилмаларини барпо этган. Йўлнинг Ўшдан Эргаштомгача бўлган қисмигина якунланмай қолган, Осиё Тараққиёт Банки ва Хитой молиявий кўмаги билан амалга оширилувчи мазкур участканинг тузатилиши ҳозирча 2008 йилга режалаштирилмоқда.\nЙўл ёқасида бензин савдоси кечаю кундуз тинмай давом этади. «Фарғона.Ру АА» фотоси\nШунинг учун ҳам жуда хушманзара ва экзотик жойлар бўйлаб ўтувчи тоғ йўлидан ҳозирча енгил автомобиль билан ўтиш қийин. Унда онда-сонда таъмирлаш устахоналари учраб қолади, АЁҚШ мутлақо йўқ, бензин эса шундоқ йўл ёқасида сувлардан бўшаган пластмасса идишларда сотилади. Йўл ёқасида баъзан қаҳвахоналарга ва ҳатто сайёҳлар учун махсус қурилган ўтовлар жамлоғига ҳам дуч келиш мумкин. «Фарғона.Ру» мухбирлари жамлоққа етиб боролмадилар: тоғ йўлидаги ўткир тошлар бу каби экстремал шароитларга мўлжалланмаган таҳририят «Opel»ининг ғилдиракларини илма-тешик қилиб юборди.\nАммо Эргаштомдан келадиган тоғ айлана йўли бўйлаб Хитойда ишлаб чиқарилган, Ўш ва Қорасув бозорларини тўлдирган энг арзон истеъмол моллари юкланган оғир юк машиналари кечаю кундуз ўрмалайди. Бу моллар, божхона тўсиқларига қарамай, ўзбекистонлик фуқароларнинг камтарона харид имкониятларини қаноатлантириш учун албатта Ўзбекистонга кириб боради. Ахир айнан шу имкониятлар, ҳукуматнинг протекционистик сиёсатига ҳам қарамай, охир-оқибат омма диди ва танловини белгилайди-да.\nХитой моллари билан тўлдирилган юк машинаси. «Фарғона.Ру АА» фотоси\nНиҳоясиз ҳамда кўпинча таваккал рейсларга отланган ўшлик олибсотарлар ва ҳайдовчилар дам олиш нималигини билмайдилар. Йўлнинг энг оғир қисми денгиз сатҳидан 3615 метр баландликда, яъни Қамчиқдан қарийб 1000 метр баланд бўлган Талдиқ довони бўлиб ҳисобланади. Унда октябрдан июнгача қор бўлади ва ҳатто айни саратон палласида ҳам у ерда тунда сув музлаши мумкин. Аммо ҳайдовчиларнинг ўзларига кўра, ҳатто қиш ойларида ҳам бу довон орқали ҳаракат тўхтамайди. Замонавий «карвончилар» йўлни қор кўчкиларидан тозалаган пайтлар ҳам кўп учрайди. Баъзан дўзахий об-ҳаво шароитида ночор қолган ҳайдовчилар Олой водийсидаги тоғ қишлоқларида ойлаб қолиб кетишга мажбур бўладилар. Бир сўз билан айтганда, улар қисматини Буюк Ипак йўлининг карвон йўлларида қадим аждодлар кечирган турмуш билан тўла қиёсласа бўлади.\nУмуман олганда, Ўшдан Эргаштомгача бўлган йўл халқаро траспорт йўлаги мақомини бошқа стратегик йўналишга бўшатиб бериши мумкин. Хитой ҳукумати Қашқардан Қирғизистон орқали Ўзбекистонга темирйўл қуришни ўз режасига киритган. Даставвал «Пекиндан Парижгача» бўлган бу йўл (унинг қурилишида барча манфаатдор томонлар иштирок этишлари лозим эди) Олой водийси орқали ўтиши керак эди. Ўзбекистон айнан Эргаштом ва Ўш орқали Андижонга ўтиш йўналишини қаттиқ туриб ҳимоя қилмоқда. Аммо Қирғизистонга темирйўлнинг Норин вилояти орқали Жалолободга ўтказиш маъқулроқ бўлаётибди. Бу қурилиш кўпроқ ҳаражат талаб қилади, аммо у Қирғизистоннинг шимолий ва жанубий ҳудудларини боғлашга, шу билан бирга марказий Тиёншон иқтисодини жонлантиришга ёрдам беради. Қирғизистонлик сиёсатшуносларнинг айримлари ҳатто Олой водийси орқали Ўш ва Андижонга темирйўл қурилиши, асосан, Ўзбекистон манфаатларига мувофиқ келиши, у ҳолда Ўзбекистон ҳақиқатан ҳам минтақадаги лидерга айланиб олиши хусусида фикр билдиргандилар. Бунда Қирғизистон шимолидан ажралиб қолган жанубнинг Россия ва Хитой томонидан қўллаб-қувватланадиган «Ўзбекистон амбициялари»га қарши туриши қийин бўлиб қоларкан. Аммо бу темирйўл қурилиши, агар у яқин ўн йилликларда амалга ошган тақдирда ҳам, барча транспорт ва юк машиналари ҳаракатини барибир Ўш ва Қарқар йўналишидан мосуво қилолмаса керак.\nҚорасув бозоридаги хитойлик ёш савдогар. «Фарғона.Ру АА» фотоси\n«Фарғона.Ру» ахборот агентлиги мухбирлари билан бўлган суҳбатлар чоғида маҳаллий одамларнинг кўпчилиги президент Ислом Каримовнинг авторитар сиёсатига «кучли ва оқил», минтақадаги «тартибни сақлаш»га қаратилган сиёсат сифатида ижобий баҳо бердилар. Россия президенти Владимир Путин ҳақида эса қирғизлар янада ҳурмат билан сўзлайдилар. Шу билан бирга, иқтисодий манфаатларга қарамасдан, Хитой таъсирининг кучайиш истиқболлари бу ерда яшовчи кишиларда хавотир уйғотади. Уларнинг эътирофларига кўра, бу Қирғизистондаги мусулмонлар хитойликларни коммунистик ҳукумат томонидан бошқариладиган даҳрийлар деб ҳисоблаб, уларга шубҳа билан қарашларидан келиб чиққан. Бошқа томондан эса одиий одамлар транспорт йўллари очилиши билан аҳолиси кам бўлган Қирғизистонга хитойлик эмигрантлар оломони ёпирилиб кириши ҳамда уларнинг маҳаллий аҳолига турмушнинг барча жабҳаларида кучли рақобат туғдириши мумкинлигидан чўчийдилар.\nИқтисодиёт ва геосиёсатдан қатъий назар Олой водийси ва унинг атрофлари ҳар қандай сайёҳ орзу қилса арзийдиган жойдир.\nЎшдан Талдиқ довонигача бўлган йўлда одамни чўчитадиган мўъжизалар рўй бериб боради. Инсон тахайюли яратишга ожиз бўлган тўғри геометрик шаклли турфаранг қоялар. Остларидаги булоқ сувларидан тўйинган шаффоф тоғ ботқоқликлари. Шифобахш ва қайноқ булоқлар. Уч томони жарлик билан ўралган, ҳалигача қўй подаларини ҳайдаб чиқиладиган Тошқур ясситоғлиги чўққиси. Ўз мозорлари ва миноралари билан гўё вақт оралаб ўтган асрлардан бизнинг кунларга тушиб қолган ғайриоддий Гулча шаҳри.\nҲар бир бурилиш ортида аввал кўрмаган бир нарсага дуч келиш мумкин бўлган бу йўлда бошқа ташвишлар билан андармон бўлмаган саёҳатчи ўз таассуротлари оғушига чўмароқ, сўфийларнинг «Сизни ичдан муттасил излаш ва кутишга мажбур қилаётган нарса аслида сиз кутган ва излаган нарсанинг ўзидир» ҳикмати шуурида ёришиб бораётганини туйқусдан илғай бошлайди.


Ди Каприо 1980-йиллардаги мафия ҳақидаги сериалга продюсерлик қилади\n07:58 / 22.09.2015\nТаниқли актёр Леонардо Ди Каприо 1980-йиллар ҳаёти бўйича ишланган сериалда продюсер сифатида ишлайди. Vanity Fair нашри маълумотига кўра, бу лойиҳа Showtime канали билан ҳамкорликда амалга оширилади.\nМаълум қилинишича, бу сериал воқеалари Бруклин шаҳрида кечади. Телефильм ижодкорлари асосий қаҳрамонлар сифатида мафия бошлиғи ва унга қарама-қарши махсус хизмат агенти образларини жонлантиришади. Бундан ташқари, муаллифлар Уолл-Стритт кўчасида мафия ва давлат органларининг қай даражада таъсирга эга бўлганини кўрсатиб беришмоқчи.\nҲозирча сериалнинг номи айтилмаган, лекин сценарий Бретт Жонсон томонидан ёзилгани аниқ бўлган. Ушбу сценарийнавис бундан олдин ҳам Showtime телеканали билан ҳамкорликда "Рэй Донован" ва "Ақлсизлар" каби бошқа драмалар устида ишлашганди.\nҚайд этиш керакки, Ди Каприо учун бу илк телелойиҳа эмас. Бундан олдинроқ, у Entertainment One билан Саймон Тойнанинг "Қидирувчи" (The Searcher) романи асосида фильм ишлаш бўйича келишув тузганди. Ушбу лойиҳада Ди Каприонинг ўзи ҳам рол ижро этган, бу фильм 2015 йилнинг декабрида киноэкранларда пайдо бўлиши кутилмоқда. Фильмда "Бёрдман"даги иши учун Оскар мукофоти билан тақдирланган Алехандро Гонсалес Иньярриту режиссёр сифатида ишлаган.


Невилл: «Арсенал»ни Диего Симеоне эгаллаши керак\nМақола нашр қилинди 27.04.2018\n«Манчестер Юнайтед»нинг собиқ футболчиси, айни вақтда телевидениеда футбол эксперти сифатида ишлаётган Гари Невиллнинг ҳисоблашича, Арсен Венгер ўрнини Лондоннинг «Арсенал» жамоасида «Барселона»нинг собиқ мураббийи Луис Энрике эмас, «Атлетико» мураббийи Диего Симеоне эгаллаши керак.\n«Луис Энрике муваффақиятли ишлаган, аммо гап Чемпионлар лигасига қайтиш ҳақидами ёки Премьер-лига ғолиблиги?\nАПЛни ютиш учун, «Арсенал»да фақат икки вариант бор: бир бош баланд сакрай оладиган мураббийни чақириш, ёки начать «Манчестер Сити», «Манчестер Юнайтед» ва «Челси» каби харажат қилиш. Иккинчи вариантнинг эҳтимоли кам.\nМенимча, «Арсенал»га Диего Симеоне жуда мос тушади. У кўп йиллардан буён Чемпионлар лигасида ва Примерада бюджети «Реал» ёк «Барселона»никидек бўлмаган жамоа билан катта натижаларга эришди», – дея Невиллнинг сўзларини келтирган Sky Sports.\n«МЮ» Марсиални сотишга тайёр\nМоуриньо: Салоҳни қўйиб юбормаган эдим\nПогба: Бу мен учун чорлов\nМоуриньо: Арсенни жуда ҳам ҳурмат қиламан\nРафаэл: Ван Гаал ёмон мураббий эмас\nЖозе Моуриньо: Мен дангасаман


MMA жангчиси Мурод Хонтўраевга нисбатан суд ҳукми чиқарилди - Daryo\n12:48, 15.10.2018 152826\nMMA жангчиси Мурод Хонтўраевга нисбатан суд ҳукми чиқарилди\nЖорий йилнинг 12-октябр куни жиноят ишлари бўйича Яккасарой туман судида судланувчилар Мурод Хонтўраев, Д.Ваҳобов ва И.Парпиевга нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди. Бу ҳақда Repost’га Олий суд расмий вакили Азиз Абидов маълум қилган.\nСуд жиноят иши материалларини ҳар томонлама ва тўлиқ ўрганиб Мурод Хонтўраев ва Д. Ваҳобовни Жиноят кодексининг 277-моддаси («Безорилик») 3 қисми «а» банди, И. Парпиевни Жиноят кодексининг 168-моддаси («Фирибгарлик») 1 қисми ва 277-моддаси («Безорилик») 2 қисми «а», «б», «в» бандларида кўзда тутилган жиноятларни содир этишда айбдор деб топди.\nЖиноят ишлари бўйича Яккасарой туман суди Мурод Хонтўраевга энг кам ойлик иш ҳақининг (172 240 сўм ҳисобида) 94 баробари миқдорида 16 190 560 сўм жарима жазоси, Д. Ваҳобовга 3 йил 8 кун муддатга озодликни чеклаш жазоси, И. Парпиевга ойлик иш ҳақидан 20% давлат фойдасига ушлаб қолган холда 2 йил 1 ой 24 кун муддатга аҳлоқ тузатиш ишлари жазоси тайинлади.\nМурод Хонтўраев — MMA бўйича Жаҳон чемпиони, «Осиё айиғи» лақаби билан дунёга танилган. Айни пайтга қадар 11 та жанг ўтказиб, улардан 8 тасида (6 тасини нокаут билан) ғалаба қозонган.\n03:30, 26.09.2021 67344\n21:50, 17.10.2021 67651\n18:16, 29.09.2021 53798\n10:02 Бугун 397\n09:52 Бугун 1342\n09:37 Бугун 1278\n09:22 Бугун 7004\n23:38, 19.10.2021 59652\n22:19, 19.10.2021 55463\n18:32, 19.10.2021 52200\n09:23, 20.10.2021 50432


17:53 17.11.2019 (Янгиланган 10:08 18.11.2019)\nВенециянинг 80 фоиз ҳудуди сув остида қолди. Ҳозирда у ерда бўлган туристлар нималар машғул эканини Sputnik фотожамланмасида томоша қилинг.\nВенецияда 12 ноябрдан 13 ноябрга ўтар кеча сув тошқини кузатилди. Шаҳарнинг 80 фоиз ҳудуди сув остида қолди, чунки сув сатҳи 187 сантиметр, яъне рекорд даражага етди. 1966 йилдаги 194 сантиметрли кўтарилишдан кейин бу энг юқори кўрсаткич ҳисобланади.\nБу пайт Италия шаҳрида бўлган туристларнинг аҳволи не кечганини Sputnik Ўзбекистон фотожамланмасида томоша қилинг.\nТуристлар Венециядаги сув тошқини пайтида.\nТуристлар Венециядаги сув тошқини пайтида Сан-Марко майдонида\nТуристлар Венециядаги сув тошқини пайтида\nТуристлар Сан-Марко майдонида суратга тушишмоқда\nТурист Сан-Марко майдонида суратга тушмоқда.\nВенециядаги сув тошқини пайтидаги туристик магазин.


Байден Оқ уйдаги столидан Трамп фойдаланган қизил тугмани олдириб ташлади - xabar.uz\nБайден Оқ уйдаги столидан Трамп фойдаланган...\n22.01.2021 18:16 0 2784\nAҚШ президенти Жо Байден Оқ уйдаги столидан Дональд Трамп севимли ичимлиги — колани келтириш учун официантни чақиришда фойдаланган қизил тугмани олдириб ташлади. Бу ҳақда Оқ уйга экскурсия қилган журналист Том Ньютон Данн Twitter орқали маълум қилди.\nAввалроқ ОAВ Трампнинг колага ўчлиги ҳақида бир неча бор хабар тарқатган ва Оқ уйдаги столида ушбу ичимликни олиб келадиган официантни чақириш учун махсус тугма борлигини таъкидлаган. Экс-президентнинг ўзи гарчи кола билан гамбургерни яхши кўришини инкор этмаса-да, лекин умуман олганда тўғри овқатланишини айтиб ўтган.\nБайден келганидан сўнг кабинетдаги столдан тугманинг йўқотилишидан ташқари яна бир қанча ўзгаришлар юз берди. «Ассошиэйтед Пресс» агентлигининг маълум қилишича, энг ёрқин ўзгариш охирги марта Билл Клинтон даврида ишлатилган ўртасига президент муҳри туширилган тўқ мовий рангли гилам бўлди. Трамп ушбу кабинетда ишлаганда гилам қуёш нурлари кўринишидаги расм билан безатилган ёрқин рангда эди. Гиламдан ташқари Байден Клинтон давридаги пардаларни ҳам қайтарган.\n78 ёшли демократ Байден AҚШнинг 46-президенти бўлди. У ноябрь ойидаги сайловларда республикачи Дональд Трамп устидан ғалаба қозонди.\nДоналд Трамп Оқ уй Жо Байден кола\nХориж 14/04, 22:40\nХориж 31/03, 13:01\nПолициячилар Трампни судга беришди


Анвар Бойназаров навбатдаги жангда таиландлик муай тай устасини нокаутга учратмоқчи\n26 июль, 2017, 10:59 1485\nЎзбекистонлик яккакураш жанглар устаси Анвар Бойназаров энг кучли 32 спортчи иштирок этаётган “EM LEGEND” мусобақасида навбатдаги жангини таиландлик муай тай жангчиси Наронгга қарши ўтказади. Жанг санаси ва ўтказлизиш жойи ҳозирда маълум эмас.\nКикбоксинг бўйича ўтадиган жангда спортчилар 65 кг вазн тоифасида рингга кўтариладилар. Спортчимиз айни дамда мазкур жангга тайёргарликларни Таиланднинг Пхукет шаҳрида олиб бормоқда.\n– Бўлажак жангга ҳам жисмонан, ҳам руҳан тайёрман. Рақибим жуда кучли муай тай жангчиси ҳисобланади. Яқинда ММАда илк жангини ўтказиб, ғалаба қозонган укам Фирдавс бу машғулотларда менга яқиндан ёрдам бермоқда. Насиб қилса, барча ўзбек мухлисларига яна битта нокаут тақдим қилиш ниятим бор, – дейди Бойназаров СПОРТС.уз интернет порталига.


ГЎШТ ЕТИШТИРИЛГАНИ ЯХШИ, ТЕРИСИНИ ҚАЧОН ИШЛАТАМИЗ?\nЧоп этилди: 17 февраль, 2018\nOldingi maqola СОЯ ЭКИЛАДИГАН МАЙДОНЛАР ҲАЖМИ ОШИРИЛДИ\nKeyingi maqola КОВУЛ – ИҚЛИМ ШАРОИТИМИЗГА МОС, ТАШҚИ БОЗОРДА ХАРИДОРГИР\nДеҳқонобод туманида иш бошлаган “Деҳқонобод биогаз” масъулияти чекланган жамияти фаолияти асосан чорвачиликка ихтисослашган. Айни вақтда ушбу тадбиркорлик субъектида қорамолчилик, туячилик, беданачилик, қуёнчилик каби муҳим тармоқлар фаолияти йўлга қўйилган.\n- Жамиятда йирик чорвачилик комплексига асос солиш режамиз бор, - дейди корхона иш юритувчиси Олимжон Маматалиев. –Бунинг учун барча шарт-шароитларни ҳозирлашга эътибор қаратаяпмиз. Мисол учун, бизда тоза ичимлик суви ва табиий газ таъминоти бирмунча муаммо. Буни англаган ҳолда, чорва ва парранда гўнгидан биогаз ишлаб чиқариш ҳамда ер ости сувини қайта ишлаб, тоза ичимлик сувига айлантириб бериш ускуналарини ишга туширдик. Қуёнчилик, беданачилик ва чорвачилик тармоқлари учун ем ва озуқани қайта ишлайдиган махсус тегирмонларни келтириб ўрнатдик. Энди эса тармоқларни кенгайтиришга ҳаракат қилаяпмиз.\nЖамиятнинг беданачилик тармоғида айни кунда 600 дона парранда парваришланмоқда. Ҳар куни 500 дона бедана тухуми ички бозорга етказиб берилаяпти. Қуёнчилик тармоғида эса 150 дона зотдор қуёнлар боқилмоқда. Тадбиркор қуёнчилик сердаромад соҳа эканини таъкидлайди.\n- Қуёнларнинг ўзига хослиги шундаки, улар тез кўпаяди, - дейди у. – Мисол учун бир она қуён йилида ўртача 4 марта болалайди. Ҳар сафар ўртача бешта бола туғади. Энди ҳисоблаб кўринг, 150 она қуёндан ҳар уч ойда камида 750 та насл оламиз. Митти қуёнчалар яхши парваришланса уч ойда 3 килограммдан 5 килограммгача вазн тўплайди. Демакки, 150 бош она қуённи сақлаб, ҳар уч ойда камида 2 тонна, йилига эса 8 тоннадан ошиқ гўшт ишлаб чиқариш мумкин. Қолаверса, қуён боқиш кам меҳнат ва кам харажат талаб этиши билан ҳам эътиборга молик.\nАйтиб ўтиш жоиз, қуёнчилик сердаромад соҳа сифатида вилоятимизда ривожланиб бормоқда. Буни ушбу фаолият турини йўлга қўяётган тадбиркорлар, фермер хўжаликлари сони ошиб бораётгани, аҳоли хонадонларида қуён боқиш оммалашаётганидан ҳам билиш мумкин. Катта миқдорда қуён гўшти етиштирилиб, ички бозорга етказиб берилаяпти.\nАммо ушбу йўналишнинг яна бир имконияти ҳозирча ишга солинмаяпти. Яъни қуён момиғи ва териси фойдаланилмаётган хомашё сифатида қолмоқда. Ваҳоланки, кўпгина ривожланган давлатларда қуёндан майин ва нозик тивит олинади, ундан шарф, рўмол, жемпер, пайпоқ каби харидоргир буюмлар тўқилади. Боиси, бундай кийимлар бир қатор афзалликларга эга. Мутахассислар фикрича кўра, қуён момиғидан тайёрланган ашёлар даволовчи хусусиятга эга бўлиб, неврология, радикулит билан касалланган беморларга тавсия этилади. Бу турдаги момиқлар қўй жунидан 10 баробар кўпроқ иссиқлик сақлаши аниқланган. Қуён терисидан эса қўлқоп, сумка, енгил оёқ кийимлар ҳам тайёрланади. Вилоятимизда ана шундай хомашёни қайта ишлайдиган корхона ҳозирча йўқ. Агар қайта ишлаш қувватлари йўлга қўйилса, қўёнчиликни янада сердаромад, янада истиқболли тармоққа айлантириш мумкин.\n№ 020 (15401) 17.02.2018


Қозоқ лотин ёзуви тасдиқланди – mulkdor.com\nҚозоқ лотин ёзуви тасдиқланди\nFebruary 21 2018, 12:02 ЖамиятИлм-фанМақолаларМинтақа\nБугун Қозоғистон Республикаси лотин ёзувига таянган ҳолда қозоқ алифбосининг янги намунасини эълон қилди. Бу ҳақида Оқ Ўрда хабар тарқатган.\nХабарга кўра, мамлакат президенти Нурсултон Назарбоев лотин ёзуви асосида яратилган янги қозоқ алифбосининг навбатдаги нусхасини тасдиқлади.\nОқ Ўрда пресс хизматининг 20 февраль кунги хабарига қараганда, Назарбоев 19 февралда 2017 йил 26 октябрда чиқарилган “Қозоқ алифбосини кириллчадан лотин алифбосига ўтказиш тӯғрисида”ги қарорига ўзгартиришлар киритиш тўғрисида қарор қабул қилган.\nҚарорга шу кунга қадар тасдиқланган лотин ёзуви асосида яратилган қозоқ алифбосига қисман ўзгартиришлар киритилган. Бунгача бўлган намуна бўйича қозоқ тилига мансуб товушлар ва яна бир неча харфлар апостроф билан белгиланган эди.\nОхирги намунада кӯрсатилган алифбодаги ҳарфлар орасида бир нечта ҳарф диакритик белгилар билан кўрсатилган.\nҚозоғистон президенти Нурсултон Назарбоев ӯтган йилнинг охирида айтган халққа мурожаатида “2017 йилнинг охиригача лотинча қозоқ алифбосининг лойиҳасини тайёрлашни, ҳукуматга қозоқ тилини лотин алифбосига кўчиришнинг” аниқ режасини ишлаб чиқишни топширган эди.\nӮтган йил сентябрь ойида Қозоғистон парламентида лотин ёзувининг диграфли намунаси таништирилганди. Аммо оммавий тарзда танқидга учраганди.\nНатижада ҳукумат тақдим этилган ӯша намунадан воз кечиб, орадан бир ой ўтгач бошқа намунани таклиф қилган. Бироқ навбатдаги намуна ҳам апострофлар сонининг кўплиги сабабли халққа ёқмаган.\nҲозирча қозоқ интернет оламидан ҳеч қанақа эмоция пайқамаганим сабабли бу янги алифбо кўпчиликка манзур бўлганга ўхшаб турибди.\nХулоса қилишга шошилмаймиз, янги алифбо билан халқ эндигинп гина таништирилмоқда.\nНавбаҳор хтб раҳбари мадина атаниязовани турмуш ...\nНавоий вилояти Навбаҳор тумани халқ таълими бўлими раҳбари Мадина Атаниязова турмуш ўртоғи томонидан ваҳшийларча ўлдирилди. Дастлабки хулосаларга кўра, жорий йилнинг 6 ...\nЖамиятSeptember 9 2019, 03:09\nАҳоли хонадонларидаги газ тармоқлари ҳамда газда ...\nАҳоли хонадонларида иситиш тизими ва ёқилғи маҳсулотларидан фойдаланишда хавфсизлик талабларига риоя этилишини таъминлаш чора-тадбирлари тўғрисидаги Ҳукумат қарори қабул ...\nҚозоғистонда юзлаб этник кўчиб келувчилар кўчада ...\nМангистау вилоят акимати айни дамда Ақтау шаҳридаги адаптация ва интеграция марказида вақтинча яшаб турган оралманлар (тарихий ватанига қайтганлар) оиласини “коммунал ...\nЖамиятNovember 10 2017, 04:11


Марказий Осиё давлатлари ўртасида сув ҳавзаларидан фойдаланиш масаласи ўзаро тортишувларга сабаб бўлиб келади\nЎзбекистон мустақиллик йиллари давомида Марказий Осиё минтақаси сув ҳавзаларидан фойдаланишни 20 фоизга қисқартирди. Бу ҳақда Ўзбекистон табиатни муҳофаза қилиш Давлат қўмитаси раиси Бахтиёр Абдусаматов 8 сентябрь куни Берлинда бўлиб ўтган халқаро конференцияда баён қилди.\nЎзбекистон Ташқи ишлар вазирлигига таяниб берилаётган хабарларда Абдусаматовнинг “кўрилган чоралар туфайли, сўнгги 24 йил ичида Ўзбекистон сув олишни 20 фоизга – 64 миллиард куб метрдан 51 миллиард куб метрга, жон бошига ҳисоблаганда, икки баробарга қисқартирди. 1,2 миллион гектар суғориладиган ернинг мелиоратив аҳволи яхшиланди”, деган сўзларидан иқтибос келтирилмоқда.\nДавлат қўмитаси раиси шунингдек, сўнгги ўн йил ичида ирригацион ва дренаж инфратузилмаларни тиклаш ва модернизациялашга доир дастур ва лойиҳаларга 2 миллиард АҚШ долларидан ортиқ маблағ сарфланганини таъкидлаган.\nТашқи ишлар вазирлигининг хабар қилишича, табиатни муҳофаза қилиш Давлат қўмитаси раиси етакчилигидаги делегация Берлинда “Марказий Осиёда сув ва яхши қўшничилик муносабатлар” мавзусидаги вазирлар даражасидаги конференцияда қатнашган.\nАбдусаматов сув Марказий Осиёнинг 60 миллионлик аҳолиси соғлиғи, ижтимоий-иқтисодий ривожланишини таъминлашда муҳим аҳамият касб этишини таъкидлаган.\nМарказий Осиё давлатлари ўртасида сув ҳавзаларидан фойдаланиш масаласи ўзаро тортишувларга сабаб бўлиб келади.


"Насаф"дан бошқа ҳеч бир клуб билан гаплашишни хоҳламагандим, Рўзиқул Бердиев мен учун охиригача курашганди - Огнен Красич Қаршидаги фаолиятини эслади\n6 октябрь, 2020, 22:57\nТеглар:Насаф | Сербия\nСербиялик собиқ легионер ўзидан яхши таассурот қолдирганди.\n“Насаф”да шу пайтгача кўплаб легионерлар ўйнаб кетган. Улар орасида эслашга арзийдиганлари ҳам бор, албатта. Булардан бири сербиялик Огнен Красич эди. У 3-4 йил аввал “Насаф” шарафини ҳимоя қилганди. Қаршилик мухлислар эса уни ҳалигача ширин хотиралар билан эслаб туришади.\nОгнен жамоанинг плеймейкери эди ва айниқса голларга ассистентлик вазифасини қойилмақом тарзда бажариши билан кўпроқ ёдимизда қолганди. Қаршидан кетгач, у Сербия ва Арманистон чемпионатларида ўйнаганини айтиш мумкин. Куни кеча Огнен Красич билан алоқа ўрнатдик ва у Ўзбекистондаги фаолиятини эслаб, бир қатор масалалар бўйича гапирди.\n- Огнен, сизнинг “Насаф”даги ўйинларингизни яхши эслаймиз. Бу клубдан сизда қандай хотиралар қолган?\n- Ўзбекистонда яшаган ҳамда “Насаф” жамоасида тўп сурган даврларимни фақат яхши хотиралар билан эсга оламан. Биласизми, “Насаф”да ҳаммаси тўғри йўлга қўйилган ва у ерда ташкилий ишлар ҳам юқори даражада эди. Жамоадаги барча фақат ўз иши билан шуғулланарди. Оқибатда бу доим натижа келтирарди.\n- Гапнинг очиғи, сизни “Насаф” клубида узоқроқ қолишингизни кутгандик. Бироқ кутилмаганда кетишингизга нима мажбур қилганди?\n- Эҳтимол сиз ҳам билмассиз, бу ҳақида ҳеч қаерда ёзилмаганди. Ўзим ҳам клубдан янги шартнома кутаётгандим ва бундан умид қилаётгандим. Уйимга, Сербияга дам олишга учиб кетганимдан кейин деярли ҳаммамиз клуб билан келишувга эришгандик. Аммо кейинчалик у ерда нимадир ўзгариб кетди. Айнан нимада муаммо бўлганини сизга 100 фоиз ишонч билан айта олмайман.\n- Ўзбек футболи ва “Насаф”ни кузатиш сиз учун қизиқарлими ёки...\n- Жамоанинг бир-иккита ўйинини кўришим мумкин, аммо мен у қадар фанат эмасман. Албатта, натижаларни кузатиб бораман. Табиийки, “Насаф”нинг ғалабалар қозонаётганидан доимо хурсанд бўламан.\n- У ердаги фаолиятингиз давомида эслашга арзигулик нимани айта оласиз?\n- Бу ерга илк бор келган пайтимда бу мен кўп нарсани билмайдиган янги мамлакат эди. Лекин ҳозиргача Ўзбекистонда одамлар олийжаноб ва самимий эканлигини яхши эслайман. Мени худди эски қадрдонларидек жуда илиқ кутиб олишганини ҳалигача ширин хотиралар билан эслаб тураман. Жамоадаги бундай одамларни шаҳарда бошқа учратмадим. Менга қачон ёрдам керак бўлса, улар доим ёнимда бўлишган. Айтишим керакки, бундай илиқ муносабат ҳамиша юракка яқин бўлиб қолади.\n- Фаолиятингизни тугатдингизми? Ҳозир нима иш билан бандсиз?\n- Ҳозирча фаолиятимни якунламадим. Жамоам бор, аммо тўғри асосий лигада эмас. Менинг оилам ва икки нафар фарзандим бор. Уларсиз бирор жойга кетишни хоҳламайман.\n- Чемпионатимизда сербиялик легионерлар анчагина. Улардан кимлар билан яқин муносабатдасиз?\n- Сизларда ўйнаётган Дарко Станоевич билан Драган Черанни яхши биламан. Албатта, ушбу легионерларнинг муваффақиятларини кузатиб боряпман. Албатта, Черан ҳар томонлама ўзини кўрсатяпти. У Ўзбекистон футболи афсонасига айланяпти. Драган бунга 100 фоиз муносиб.\n- “Насаф”дан кетганингиздан бери сизга юртимиздан яна таклифлар бўлдими?\n- Агар адашмасам, менга қандайдир агентлар қўнғироқ қилишди ва Ўзбекистонга боришни таклиф қилишди, бу бир-икки йил олдин бўлганди. Ҳатто, қайси клубга таклиф қилишганини ҳам эслай олмайман. Тўғриси, “Насаф”дан ташқари бошқа ҳеч бир клуб билан гаплашишни хоҳламагандим.\n- Собиқ жамоангизда кимлар билан алоқада бўлиб турасиз?\n- Ҳозирда “Насаф”да ҳеч ким билан гаплашмаяпман. Орадан анча вақт ўтди ва табиийки, кўп нарсалар ўзгариб кетди.\n- Бош мураббий Рўзиқул Бердиевга қандай таъриф берасиз?\n- Бердиев билан муносабатларимиз жуда яхши бўлган. У жамоани шакллантирди. Айнан бош мураббийнинг кўрсатмалари ва тактикалари натижа келтирди. Мен айнан клубда бўлган давримни назарда тутиб айтяпман. Ҳатто “Насаф”да қолмаслигим маълум бўлган пайтда ҳам у доим мен билан алоқада бўлган ва мен учун курашган.\n"Насаф" сафида франциялик ва сербиялик футболчилар кўрикдан ўтмоқда. Дилшод Раҳматуллаев ҳам "аждарлар" сафига қайтди


Икки журналист ҳукм кутмоқда - 13 Марта 2009 - Ҳимоячи\nДушанба, 12.04.2021, 22:28\nГлавная » 2009 » Март » 13 » Икки журналист ҳукм кутмоқда\nАндижонда безориликда айбланаëтган Кушодбек Усмонов суд ҳукмини¸ Самарқандда эса товламачиликда гумонланаëтган Дилмурод Саййид тергов хулосасини кутиб¸ ҳибсда қолмоқда.\nЎзбекистонлик журналист ва ëзувчи Кушодбек Усмонов устидан Андижон вилояти, Асака тумани судида жума куни бўлиши керак эди¸ аммо ҳукм ўқилиши кутилаётган сўнгги мажлис бошқа кунга кечиктирилди.\nБу ҳақда ҳибсдаги журналистнинг турмуш ўртоғи Насиба Абдуллаева маълум қилди.\nНасиба Абдуллаева: 12 мартда деган эди¸ бўлмади. 13 мартга деб айтган эди¸ бугун ҳам бўлмади. Энди сешанба кунига 17 мартга қолдирилди.\nОзодлик: Нима сабабдан қолдиришди?\nНасиба Абдуллаева: Бунисини билмайман. Маслаҳатга кириб кетишган экан¸ ҳали маслаҳати ҳал бўлмабди. Буларнинг баҳонаси шу бўлаяпти.\n64 ёшли журналист Кушодбек Усмонов январ ойида ички ишлар хизмати ходимлари томонидан безориликда айбланиб¸ ҳибсга олинган эди. Унга 14 ёшли ўспиринни урганлик айби қўйилмоқда.\nЛекин унинг яқинларига кўра, маҳаллий милиция ходимлари билан бўлган зиддият оқибатида¸ унга қарши бу айб тўқиб чиқарилган. Кушодбек Усмоновнинг ўзи ҳам қўйилаётган айбларни рад этмоқда, дейди яқинда у билан кўришган турмуш ўртоғи Насиба Абдуллаева.\n- У киши нима ҳам дерди. Менинг айбим йўқ¸ қўйиб юборишсин¸ деяпти холос¸ дейди Насиба Абдуллаева.\nУсмоновнинг ҳамкасблари унинг ҳибсга олинишини касбий фаолияти билан боғлашмоқда. Уларга кўра, янги йил арафасида Кушодбек Усмонов Ўзбекистон инсон ҳуқуқлари Эзгулик жамиятига мурожаат қилиб¸ маҳаллий қонунбузарликлар ҳақида¸ ҳуқуқ-тартибот идораларининг бедодлиги ҳақида президентга¸ бош прокуратурага кўплаб шикоятлар ëзаëтгани ва шунинг натижасида маҳаллий миршаблар у билан зиддиятга бориб қолганлиги¸ ўзига қарши провокация уюштирилаëтганлиги ҳақида билдирган.\nАвваллари маҳаллий газеталарда ишлаган ва бир неча китоби нашр этилган журналист Кушодбек Усмоновнинг халқаро оммавий ахборот воситалари билан ҳамкорлик қилишни бошлаганидан кейин ҳуқуқ-тартибот идоралари тарафидан нишонга олингани айтилади.\nСуд журналистни айбдор деб топган тақдирда, у 3¸5 йилга озодликдан махрум этилиши мумкин.\nАйни пайтда¸ ўтган ой товламачиликда айбланиб¸ ҳибсга олинган журналист Дилмурод Саййид иши терговга оширилган. Бу ҳақда ҳибсдаги журналистнинг турмуш ўртоғи Барно Жуманова маълум қилди.\n- У аëл ўзининг биринчи берган кўрсатмасидан қайтган. Аммо уни гумонланувчи сифатида ушлаб туришибди. Мен ўзим ҳам тушунмаяпман. Кимга мурожаат қилсам¸ улар ҳам ҳайрон.\nЮридик малакали одамларга мурожаат қилдим. Руҳиддин Комилов билан гаплашдим. Улар “бу айблов билан ушлаб туришга ҳаққи йўқ", деган фикрни билдиришаяпти. Очиғи, қўйиб юборишар деган умидим йўқ эмас.\nҲозиргача ҳеч қандай асоссиз ушлаб туришибди. Масалан турмуш ўртоғим пул олган эмас¸ жиноят қилинган жойда бўлган эмас. Мен нима дейишга ҳам ҳайронман¸ дейди Барно Жуманова.\nДилмурод Саййидга қўйилаётган айбловлар маҳаллий тадбиркорлардан бири¸ деб айтилаётган самарқандлик Марғуба Жўраеванинг кўрсатмаларига асосланган.\nСамарқанд вилояти Жомбой туманида товламачилик йўли билан 10 000 АҚШ доллари миқдорида пул олаётган пайтда қўлга олинган Марғуба Жўраева дастлабки суриштирув пайтида журналист Дилмурод Саййиднинг топшириғини бажарганини билдирган.\nДилмурод Саййид¸ фақат ана шу кўрсатма асосида ҳибсга олинди. Ҳозирда Жўраева ўз кўрсатмасидан воз кечган бўлса-да, қўйилган айблов журналистдан олиб ташланмаган. Яна Дилмурод Саййиднинг турмуш ўртоғи Барно Жуманова гапиради.\n- Тергов ўтган ҳафта Самарқанд вилояти прокуратурасининг катта терговчиси Суҳроб Мажидов қўлига берилган. Лекин ҳали улар терговга чақириб¸ аниқ тергов қилишгани йўқ¸ дейди Барно Жуманова.\nСуд журналист Дилмурод Саййидни айбдор деб топган тақдирда, у 15 йилга озодликдан маҳрум этилиши мумкин.\nКузатувчилар, журналист Дилмурод Саййиднинг қамоққа олинишини ҳам Тошкент ҳукуматининг Ўзбекистондаги эркин фикр ва ҳуқуқ ҳимоячиларига мутлақ тоқатсизлигининг навбатдаги намунаси сифатида баҳоламоқдалар.\nМосквадаги Экстремал журналистика маркази раҳбари Олег Панфилов айрим ҳолларда Ўзбекистонда ҳукумат журналист овозини ўчириш учун товламачилик айбловини қўллаб келишини, аммо Дилмурод Саййид ва Кушодбек Усмонов иши бўйича ҳозирча изоҳ бера олмаслигини айтди.\n- Шуни гумон билан айтишим мумкинки, айрим ҳолатларда ҳукумат истамаган журналистнинг овозини ўчириш мақсадида, унга товламачилик айбини қистириб қамаши мумкин. Лекин бу икки журналист иши бўйича изоҳ бера олмайман, деди Панфилов.\nАйни пайтда, Олег Панфиловга кўра, пост совет маконида товламачилик қилиб, журналистика касбига доғ тушираётган қаламкашлар ҳам йўқ эмас.\n- Афсус билан айтаманки, товламачилик журналистлар орасида кенг тарқалган жиноят ва бу нафақат Ўзбекистонда кузатилади. Россияда ҳам товламачиликда айбланиб қўлга олинган бир қанча журналист устидан маҳкамалар бўлган.\nБу бало пост-совет маконида кўп тарқалган, сабаби бу ҳудудда журналистларнинг иқтисодий аҳволи жуда ёмон.\nИккинчидан эса, айрим журналистлар ўз касбини тушунишмайди ва касбий фаолиятини суиистеъмол қилиб, журналистика касбига доғ туширишмоқда, дейди Олег Панфилов.\nМаркази Ню-Йоркда жойлашган Журналистларни ҳимоя қилиш халқаро қўмитаси Ўзбекистон ҳукуматини ҳар икки журналистни озод этишга чақирди.\nБулар 1999 йилда қамалган "Эрк" газетаси муҳаррирлари Муҳаммад Бекжон ва Юсуф Рўзимуродов¸ 2002 йили қамалган "Ҳуррият" газетаси мухбири Ғайрат Михлибоев¸ 2004 йили қамалган "Поп тонги" газетаси мухбири Ортиқали Номозов¸ 2006 йилдан бери руҳий касалликлар шифохонасида сақланаëтган мустақил журналист¸ президент Каримовнинг жияни Жамшид Каримов ва 2008 йилнинг октябрида 10 йилга озодликдан маҳрум этилган мустақил журналист Солижон Абдураҳмоновлардир